ΚΑΝΟΝΙΣΜΌΣ (ΕΕ) αριθ. 412/2012 ΤΗΣ ΕΠΙΤΡΟΠΉΣ της 15ης Μαΐου 2012 για την τροποποίηση του παραρτήματος XVII του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων («REACH») (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων, καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής, καθώς και της οδηγίας 76/769/ΕΟΚ του Συμβουλίου και των οδηγιών 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ της Επιτροπής (1), και ιδίως το άρθρο 68 παράγραφος 1 και το άρθρο 131, Εκτιμώντας τα ακόλουθα: (1) Ο κανονισμός (ΕΚ) αριθ. 1907/2006 ορίζει ότι, αν ένα κράτος μέλος θεωρεί ότι η παραγωγή, η διάθεση στην αγορά ή η χρήση μιας ουσίας σε καθαρή μορφή, σε μείγμα ή σε αντικείμενο ενέχει κίνδυνο για την ανθρώπινη υγεία ή για το περιβάλλον, κίνδυνο ο οποίος δεν ελέγχεται επαρκώς και πρέπει να αντιμετωπιστεί, καταρτίζει σχετικό φάκελο, αφού προηγουμένως ενημερώσει τον Ευρωπαϊκό Οργανισμό Χημικών Προϊόντων («Οργανισμός»). (2) Η Γαλλία κατάρτισε φάκελο για την ουσία «φουμαρικό διμεθύλιο» (DMF), από τον οποίο προκύπτει ότι το DMF που περιέχεται σε αντικείμενα ή σε μέρη τους σε συγκεντρώσεις μεγαλύτερες από 0,1 mg/kg εγκυμονεί κίνδυνο για την ανθρώπινη υγεία και ότι είναι αναγκαίο να αναληφθεί δράση που να καλύπτει το σύνολο της Ένωσης, πέραν των τυχόν μέτρων που ήδη εφαρμόζονται. Ο φάκελος υποβλήθηκε στον Οργανισμό, προκειμένου να αρχίσει η διαδικασία επιβολής περιορισμών. (3) Στη Γαλλία, την Πολωνία, τη Φινλανδία, τη Σουηδία και το Ηνωμένο Βασίλειο διαπιστώθηκε ότι έπιπλα και υποδήματα που διατίθενται στην αγορά πολλών κρατών μελών είναι επιβλαβή για την υγεία των καταναλωτών. (4) Διαπιστώθηκε ότι η βλάβη στην υγεία προκλήθηκε από το DMF, ένα βιοκτόνο που αποτρέπει τον σχηματισμό μούχλας η οποία μπορεί να προκαλέσει ζημιά στα δερμάτινα έπιπλα ή τα υποδήματα κατά τη διάρκεια της αποθήκευσης ή της μεταφοράς σε υγρά κλίματα. Τις περισσότερες φορές το DMF βρισκόταν σε μικρά σακουλάκια τα οποία είχαν τοποθετηθεί στο εσωτερικό των επίπλων ή είχαν προστεθεί στις συσκευασίες των υποδημάτων. Στη συνέχεια, η ουσία εξατμιζόταν και εμπότιζε το προϊόν, προστατεύοντάς το από τη μούχλα. Ωστόσο, η διαδικασία αυτή είχε επιπτώσεις και στους καταναλωτές οι οποίοι έρχονταν σε επαφή με τα εν λόγω προϊόντα. Το DMF ερχόταν σε επαφή με το δέρμα των καταναλωτών και προκαλούσε ορισμένα επώδυνα κρούσματα ευαισθητοποίησης (δερματίτιδα εξ επαφής). Σε ορισμένες περιπτώσεις αναφέρθηκαν επίσης οξείες αναπνευστικές διαταραχές. Η δερματίτιδα είναι ιδιαίτερα δύσκολο να αντιμετωπιστεί, ενώ η ευαισθητοποίηση είναι μη αναστρέψιμη. Λόγω των ευαισθητοποιητικών ιδιοτήτων του DMF, η έκθεση στην ουσία αυτή μπορεί να προκαλέσει ανεπιθύμητες ενέργειες, σε πολύ χαμηλές συγκεντρώσεις, σε ευαισθητοποιημένα άτομα. (5) Σύμφωνα με την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (2), και τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (3), η εμπορία και η χρήση του DMF σε βιοκτόνα προϊόντα δεν επιτρέπονται στην Ένωση. Συνεπώς, τα είδη που παράγονται στην Ένωση δεν επιτρέπεται να υποβληθούν σε επεξεργασία με DMF. Ωστόσο, η οδηγία 98/8/ΕΚ δεν προβλέπει περιορισμούς για την εισαγωγή, στην Ένωση, ειδών που έχουν υποβληθεί σε επεξεργασία με DMF. (6) Βάσει του άρθρου 13 της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (4), η Επιτροπή εξέδωσε την απόφαση 2009/251/ΕΚ, της 17ης Μαρτίου 2009, η οποία απαιτεί από τα κράτη μέλη να διασφαλίσουν ότι δεν διατίθενται ούτε είναι διαθέσιμα στην αγορά προϊόντα που περιέχουν το βιοκτόνο φουμαρικό διμεθύλιο (5). Η εν λόγω απόφαση περιορίζει τη διάθεση προϊόντων που περιέχουν DMF στην αγορά ως επείγον μέτρο έως ότου καταστεί δυνατόν να αξιολογηθεί η κατάσταση του DMF βάσει του κανονισμού (ΕΚ) αριθ. 1907/2006. (7) Στη συνέχεια, η απαγόρευση που θεσπίστηκε με την απόφαση 2009/251/ΕΚ παρατάθηκε με τις αποφάσεις 2010/153/ΕΚ (6) και 2011/135/ΕΚ (7) της Επιτροπής και την εκτελεστική απόφαση 2012/48/ΕΕ (8) της Επιτροπής, και εφαρμόζεται έως την ημερομηνία έναρξης ισχύος του παρόντος κανονισμού ή έως τις 15 Μαρτίου 2013, με υπερισχύουσα τη συντομότερη από τις εν λόγω δύο ημερομηνίες. (8) Στη γνωμοδότηση που εξέδωσε στις 8 Μαρτίου 2011, η αρμόδια για θέματα εκτιμήσεων επικινδυνότητας επιτροπή (RAC) του Οργανισμού θεωρεί ότι η απαγόρευση της χρήσης του DMF σε αντικείμενα ή μέρη τους σε συγκέντρωση μεγαλύτερη από 0,1 mg/kg και η διάθεση στην αγορά αντικειμένων ή μερών τους που περιέχουν DMF σε συγκέντρωση μεγαλύτερη από 0,1 mg/kg είναι το πλέον ενδεδειγμένο μέτρο επιπέδου ΕΕ για την αντιμετώπιση των διαπιστωθέντων κινδύνων από την άποψη της αποτελεσματικότητας όσον αφορά τη μείωση των κινδύνων. (9) Στη γνωμοδότηση που εξέδωσε στις 14 Ιουνίου 2011, η επιτροπή κοινωνικοοικονομικών αναλύσεων θεωρεί ότι το προτεινόμενο μέτρο σχετικά με το DMF είναι το πλέον ενδεδειγμένο μέτρο επιπέδου ΕΕ για την αντιμετώπιση των διαπιστωθέντων κινδύνων από την άποψη της αναλογικότητας των κοινωνικοοικονομικών πλεονεκτημάτων του προς τις κοινωνικοοικονομικές του επιπτώσεις. (10) Ο Οργανισμός διαβίβασε στην Επιτροπή τις γνωμοδοτήσεις της επιτροπής εκτιμήσεων επικινδυνότητας και της επιτροπής κοινωνικοοικονομικών αναλύσεων. (11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που προβλέπεται στο άρθρο 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Μαΐου 2012.

Πολιτική για την υγεία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 26ης Μαρτίου 2012 για τη σύναψη της διεθνούς συμφωνίας για το κακάο του 2010 (2012/189/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφοι 3 και 4, σε συνδυασμό με το άρθρο 218 παράγραφος 6, Έχοντας υπόψη την πρόταση της Ευρωπαϊκής Επιτροπής, Έχοντας υπόψη την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Στις 25 Ιουνίου 2010, η Διάσκεψη Διαπραγμάτευσης, που συστάθηκε υπό την αιγίδα της συνδιάσκεψης των Ηνωμένων Εθνών για το εμπόριο και την ανάπτυξη, ενέκρινε το κείμενο της διεθνούς συμφωνίας για το κακάο του 2010 («η συμφωνία»). (2) Η συμφωνία αποτέλεσε αντικείμενο διαπραγμάτευσης για να αντικαταστήσει τη διεθνή συμφωνία για το κακάο του 2001 («η συμφωνία του 2001»), η οποία έχει παραταθεί μέχρι τις 30 Σεπτεμβρίου 2012. (3) Η συμφωνία έχει υποβληθεί για υπογραφή από 1ης Οκτωβρίου 2010 μέχρι τις 30 Σεπτεμβρίου 2012 και οι πράξεις κύρωσης, αποδοχής ή έγκρισης μπορούν να κατατεθούν μέσα στο ίδιο χρονικό διάστημα. (4) Οι επιδιωκόμενοι από τη συμφωνία στόχοι εντάσσονται στο πλαίσιο της κοινής εμπορικής πολιτικής. (5) Η Ευρωπαϊκή Ένωση συμμετέχει στη συμφωνία του 2001, η δε υπογραφή της συμφωνίας και η κατάθεση της πράξης προσωρινής εφαρμογής της έχουν ήδη επιτραπεί με την απόφαση 2011/634/ΕΕ του Συμβουλίου (1). Η Ένωση έχει ως εκ τούτου συμφέρον να συνάψει τη συμφωνία, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ευρωπαϊκής Ένωσης η διεθνής συμφωνία για το κακάο του 2010 («η συμφωνία») (2). Άρθρο 2 Ο πρόεδρος του Συμβουλίου, εξ ονόματος της Ένωσης, προβαίνει στην κατάθεση των πράξεων που προβλέπονται στο άρθρο 54 της συμφωνίας (3). Άρθρο 3 Η παρούσα συμφωνία αρχίζει να ισχύει την ημέρα της έκδοσής της. Βρυξέλλες, 26 Μαρτίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 196/2010 ΤΗΣ ΕΠΙΤΡΟΠΉΣ της 9ης Μαρτίου 2010 για την τροποποίηση του παραρτήματος I του κανονισμού (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου σχετικά με τις εξαγωγές και εισαγωγές επικίνδυνων χημικών προϊόντων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τις εξαγωγές και εισαγωγές επικίνδυνων χημικών προϊόντων (1), και ιδίως το άρθρο 22 παράγραφος 4, Εκτιμώντας τα ακόλουθα: (1) Με τον κανονισμό (ΕΚ) αριθ. 689/2008 τέθηκε σε εφαρμογή η σύμβαση του Ρότερνταμ σχετικά με τη διαδικασία συναίνεσης έπειτα από ενημέρωση (διαδικασία ΣΜΕ) όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο, εφεξής «σύμβαση του Ρότερνταμ», η οποία υπογράφηκε στις 11 Σεπτεμβρίου 1998 και εγκρίθηκε, εξ ονόματος της Κοινότητας, με την απόφαση 2003/106/ΕΚ του Συμβουλίου (2). (2) Το παράρτημα I του κανονισμού (ΕΚ) αριθ. 689/2008 πρέπει να τροποποιηθεί ώστε να συνεκτιμηθούν τα κανονιστικά μέτρα που έχουν ληφθεί για ορισμένες χημικές ουσίες σύμφωνα με την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (3), την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (4) και τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (5). (3) Αποφασίστηκε να μη συμπεριληφθούν ως δραστικές ουσίες στο παράρτημα I της οδηγίας 91/414/ΕΟΚ οι ουσίες βουτραλίνη (butralin), δινικοναζόλη-Μ (diniconazole-M), φλουρπριμιδόλη (flurprimidol), νικοτίνη και propachlor, με αποτέλεσμα να απαγορεύεται η χρήση τους σε φυτοφάρμακα και, ως εκ τούτου, να επιβάλλεται να προστεθούν οι εν λόγω δραστικές ουσίες στους καταλόγους χημικών προϊόντων οι οποίοι περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008. (4) Αποφασίστηκε να μη συμπεριληφθούν οι ουσίες ανθρακινόνη και dicofol ως δραστικές ουσίες στο παράρτημα I της οδηγίας 91/414/ΕΟΚ ούτε στο παράρτημα I, IA ή IB της οδηγίας 98/8/ΕΚ, με αποτέλεσμα να απαγορεύεται η χρήση τους σε φυτοφάρμακα και, ως εκ τούτου, να επιβάλλεται να προστεθούν οι εν λόγω δραστικές ουσίες στους καταλόγους χημικών προϊόντων οι οποίοι περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008. (5) Αποφασίστηκε να μη συμπεριληφθούν ως δραστικές ουσίες στο παράρτημα I της οδηγίας 91/414/ΕΟΚ οι ουσίες 2-ναφθυλοξυοξικό οξύ, propanil και τρικυκλαζόλη (tricyclazole), με αποτέλεσμα να απαγορεύεται η χρήση τους σε φυτοφάρμακα και, ως εκ τούτου, να επιβάλλεται να προστεθούν οι εν λόγω δραστικές ουσίες στους καταλόγους χημικών προϊόντων οι οποίοι περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008. Δεδομένου ότι έχουν υποβληθεί νέες αιτήσεις που θα απαιτήσουν την έκδοση νέων αποφάσεων καταχώρισης στο παράρτημα I της οδηγίας 91/414/ΕΟΚ, η προσθήκη στον κατάλογο χημικών προϊόντων ο οποίος περιλαμβάνεται στο μέρος 2 του παραρτήματος Ι του κανονισμού (ΕΚ) αριθ. 689/2008 δεν πρέπει να πραγματοποιηθεί πριν εκδοθούν οι νέες αποφάσεις σχετικά με το καθεστώς των εν λόγω χημικών προϊόντων. (6) Η διάσκεψη των συμβαλλόμενων μερών της σύμβασης του Ρότερνταμ αποφάσισε στην τέταρτη σύνοδό της, τον Οκτώβριο του 2008, να συμπεριλάβει τις ενώσεις τριβουτυλοκασσιτέρου στο παράρτημα III της εν λόγω σύμβασης, με αποτέλεσμα οι ενώσεις τριβουτυλοκασσιτέρου να υπόκεινται πλέον στη διαδικασία ΣΜΕ βάσει της σύμβασης και, ως εκ τούτου, να επιβάλλεται να εγγραφούν χωριστά στον κατάλογο χημικών προϊόντων ο οποίος περιλαμβάνεται στο μέρος 1 και να προστεθούν στον κατάλογο χημικών προϊόντων ο οποίος περιλαμβάνεται στο μέρος 3 του παραρτήματος I του κανονισμού (ΕΚ) αριθ. 689/2008. (7) Η χωριστή εγγραφή των ενώσεων τριβουτυλοκασσιτέρου στα μέρη 1 και 3 του παραρτήματος I του κανονισμού (ΕΚ) αριθ. 689/2008 απαιτεί την τροποποίηση των υφιστάμενων καταχωρίσεων των τριοργανοκασσιτερικών ενώσεων στα μέρη 1 και 2 του παραρτήματος I του κανονισμού (ΕΚ) αριθ. 689/2008 προκειμένου να καταδειχθεί ότι οι ενώσεις τριβουτυλοκασσιτέρου δεν καλύπτονται πλέον από τις εν λόγω καταχωρίσεις. (8) Με την απόφαση 2004/248/ΕΚ της Επιτροπής (6) αποφασίστηκε να μη συμπεριληφθεί η δραστική ουσία ατραζίνη (atrazine) στο παράρτημα I της οδηγίας 91/414/ΕΟΚ, με αποτέλεσμα να απαγορευτεί η χρήση της σε φυτοφάρμακα και να πρέπει να ανακληθούν οι εγκρίσεις φυτοπροστατευτικών προϊόντων που περιέχουν την εν λόγω δραστική ουσία μέχρι τις 30 Ιουνίου 2007, το αργότερο. Δεδομένου ότι η προθεσμία αυτή έχει λήξει, πρέπει να τροποποιηθούν οι υφιστάμενες καταχωρίσεις στους καταλόγους χημικών προϊόντων οι οποίοι περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008, ώστε να αντικατοπτρίζουν την απαγόρευση της χρήσης ατραζίνης. (9) Με τις αποφάσεις της Επιτροπής 2004/141/ΕΚ (7) και 2004/247/ΕΚ (8) αποφασίστηκε να μη συμπεριληφθούν οι δραστικές ουσίες αμιτράζη (amitraz) και σιμαζίνη (simazine) στο παράρτημα I της οδηγίας 91/414/ΕΟΚ, με αποτέλεσμα να απαγορευτεί η χρήση τους σε φυτοπροστατευτικά προϊόντα και να πρέπει να ανακληθούν οι εγκρίσεις φυτοπροστατευτικών προϊόντων που περιέχουν τις εν λόγω δραστικές ουσίες μέχρι τις 30 Ιουνίου 2007, το αργότερο. Δεδομένου ότι η προθεσμία αυτή έχει λήξει και ότι αποφασίστηκε να μη συμπεριληφθούν οι ουσίες αμιτράζη και σιμαζίνη ως δραστικές ουσίες στο παράρτημα I, IA ή IB της οδηγίας 98/8/ΕΚ, απαγορεύεται η χρήση των εν λόγω δραστικών ουσιών σε φυτοφάρμακα και, ως εκ τούτου, πρέπει να τροποποιηθούν οι υφιστάμενες καταχωρίσεις στους καταλόγους χημικών προϊόντων οι οποίοι περιλαμβάνονται στα μέρη 1 και 2 του παραρτήματος I του κανονισμού (ΕΚ) αριθ. 689/2008, ώστε να αντικατοπτρίζουν την απαγόρευση της χρήσης των ουσιών αυτών. (10) Επομένως, πρέπει να τροποποιηθεί αναλόγως το παράρτημα I του κανονισμού (ΕΚ) αριθ. 689/2008. (11) Πρέπει να μετατεθεί η εφαρμογή του παρόντος κανονισμού προκειμένου να δοθεί επαρκής χρόνος στα κράτη μέλη και στη βιομηχανία για να λάβουν τα αναγκαία μέτρα. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 689/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαΐου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Μαρτίου 2010.

Εμπορικές πράξεις

Εμπορική νομοθεσία

Χημική βιομηχανία


ΚΑΝΟΝΙΣΜΌΣ (ΕΕ) αριθ. 241/2010 ΤΗΣ ΕΠΙΤΡΟΠΉΣ της 8ης Μαρτίου 2010 για τροποποίηση του παραρτήματος Ι του κανονισμού (ΕΚ) αριθ. 798/2008 για τη συμπερίληψη της Λευκορωσίας στον κατάλογο τρίτων χωρών που περιέχεται στον εν λόγω κανονισμό ώστε να επιτρέπεται να διαμετακομισθούν από τη Λευκορωσία μέσω της Ένωσης αυγά και προϊόντα αυγών για ανθρώπινη κατανάλωση και τροποποιεί την πιστοποίηση για νεοσσούς μιας ημέρας πλην των στρουθιονιδών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (1), και ιδίως το άρθρο 26 παράγραφος 2, την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2) και ιδίως το άρθρο 8 και το άρθρο 9 παράγραφος 4, Εκτιμώντας τα ακόλουθα: (1) Η οδηγία 2009/158/ΕΚ ορίζει τις συνθήκες ζωικής υγείας που διέπουν τις συναλλαγές ανά την Ένωση και τις εισαγωγές πουλερικών και αυγών για επώαση από τρίτες χώρες και προβλέπει υπόδειγμα πιστοποιητικών για τις εισαγωγές των εν λόγω ειδών. (2) Η οδηγία 2002/99/ΕΚ για τους κανόνες υγειονομικού ελέγχου διέπει την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση και προβλέπει τη θέσπιση ειδικών κανόνων και πιστοποίησης για τη διαμετακόμιση. (3) Ο κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (3) προβλέπει ότι τα είδη που καλύπτονται από αυτόν εισάγονται στην Ένωση και διαμετακομίζονται μέσω αυτής μόνο από τις τρίτες χώρες, εδάφη, ζώνες ή διαμερίσματα που αναφέρονται στον πίνακα του μέρους 1 στο παράρτημα Ι. Αναφέρει επίσης τις απαιτήσεις κτηνιατρικής πιστοποίησης. Τα υποδείγματα των κτηνιατρικών πιστοποιητικών που θα πρέπει να τα συνοδεύουν αναφέρονται στο μέρος 2 του εν λόγω παραρτήματος. (4) Η Λευκορωσία τη στιγμή αυτή δεν περιλαμβάνεται στο μέρος 1 του παραρτήματος Ι του κανονισμού (ΕΚ) αριθ. 798/2008. Ζήτησε να περιληφθεί στον εν λόγω κατάλογο και υπέβαλε στην Επιτροπή πληροφορίες σχετικά με τη συμμόρφωση της προς τις απαιτήσεις του εν λόγω κανονισμού. (5) Η Επιτροπή έλαβε θετική θέση ως προς τις πληροφορίες που υποβλήθηκαν από τη Λευκορωσία αναφορικά με τις συνθήκες ζωικής υγείας στην εν λόγω τρίτη χώρα που απαιτούνται για τη διαμετακόμιση αυγών και προϊόντων αυγών για ανθρώπινη κατανάλωση μέσω της Ένωσης. Κατά συνέπεια, θα πρέπει να συμπεριληφθεί η εν λόγω τρίτη χώρα στον κατάλογο που περιλαμβάνεται στο μέρος 1 του παραρτήματος Ι του κανονισμού (ΕΚ) αριθ. 798/2008. Εντούτοις, αναμένοντας το αποτέλεσμα επιθεώρησης που πρόκειται να εκτελεστεί από την Υπηρεσία Τροφίμων και Κτηνιατρικών Ελέγχων στη Λευκορωσία, η συμπερίληψη στον κατάλογο θα περιοριστεί στη διαμετακόμιση αυγών και προϊόντων αυγών για ανθρώπινη κατανάλωση από την εν λόγω τρίτη χώρα μέσω της Ένωσης με τελικό προορισμό άλλες τρίτες χώρες καθώς ο κίνδυνος για τη ζωική υγεία από αυτή την είσοδο είναι πολύ χαμηλός. Η χορήγηση της άδειας αυτής θα εξαρτηθεί από την πρόσθετη εγγύηση ότι η διαμετακόμιση θα εκτελείται είτε οδικώς είτε σιδηροδρομικώς με φορτηγά ή σιδηροδρομικά οχήματα σφραγισμένα με σφραγίδα που φέρει αριθμό σειράς. (6) Καθώς αυτό πρόκειται να είναι ενδιάμεσο μέτρο, θα παραμείνει σε ισχύ επί 18 μήνες από την ημερομηνία έναρξης ισχύος του. (7) Επομένως η Λευκορωσία θα πρέπει να εγγραφεί στον κατάλογο στο μέρος 1 του παραρτήματος Ι του κανονισμού (ΕΚ) αριθ. 798/2008 και στο μέρος 2 του παραρτήματος Ι θα προστεθεί μια νέα εγγραφή στο τμήμα «Σύμπληρωματικές εγγυήσεις». (8) Η εμπειρία έδειξε ότι η πιστοποίηση των συνθηκών ζωικής υγείας των νεοσσών μιας ημέρας από τον επίσημο κτηνίατρο κατά τη στιγμή της αποστολής για εισαγωγές στην Ένωση δύναται να προκαλέσει πρακτικά προβλήματα στις αρμόδιες αρχές της τρίτης χώρας. (9) Για να ληφθούν υπόψη οι πρακτικές παραγωγής και οι διαδικασίες πιστοποίησης κατά τη διασφάλιση του ότι συνεχίζουν να πληρούνται οι αναγκαίες προϋποθέσεις ζωικής υγείας, θα πρέπει να τροποποιηθεί το υπόδειγμα κτηνιατρικού πιστοποιητικού για τους νεοσσούς μιάς ημέρας στο μέρος 2 του παραρτήματος Ι. (10) Το παράρτημα Ι του κανονισμού (ΕΚ) αριθ. 708/2008 θα πρέπει επομένως να τροποποιηθεί ανάλογα. (11) Πρέπει να προβλεφθεί μεταβατική περίοδος για να δοθεί στα κράτη μέλη και στο σχετικό κλάδο η δυνατότητα να λάβουν τα αναγκαία μέτρα συμμόρφωσης με τις προβλεπόμενες στον παρόντα κανονισμό εφαρμοστέες απαιτήσεις κτηνιατρικής πιστοποίησης. (12) Τα προβλεπόμενα στον παρόντα κανονισμό μέτρα είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα Ι του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού. Άρθρο 2 Επιτρέπεται να συνεχιστεί μέχρι την 1η Ιουνίου 2010 η εισαγωγή στην ή η διαμετακόμιση μέσω της Ένωσης προϊόντων για τα οποία έχουν εκδοθεί τα σχετικά κτηνιατρικά πιστοποιητικά σύμφωνα με τον κανονισμό (ΕΚ) αριθ. 798/2008. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Μαρτίου 2010.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΑΠΌΦΑΣΗ 2010/437/ΚΕΠΠΑ ΤΟΥ ΣΥΜΒΟΥΛΊΟΥ της 30ής Ιουλίου 2010 για την τροποποίηση της κοινής δράσης 2008/851/ΚΕΠΠΑ σχετικά με στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση και ιδίως τα άρθρα 28 και 43 παράγραφος 2, Εκτιμώντας τα ακόλουθα: (1) Στις 10 Νοεμβρίου 2008, το Συμβούλιο θέσπισε την κοινή δράση 2008/851/ΚΕΠΠΑ σχετικά με στρατιωτική επιχείρηση της Ευρωπαϊκής Ένωσης που θα συμβάλει στην αποτροπή, την πρόληψη και την καταστολή των πειρατικών επιθέσεων και των ένοπλων ληστειών στα ανοικτά των ακτών της Σομαλίας (1). (2) Στις 8 Δεκεμβρίου 2009, το Συμβούλιο εξέδωσε την απόφαση 2009/907/ΚΕΠΠΑ για την τροποποίηση της προαναφερόμενης κοινής δράσης (2). (3) Δεδομένης της όλο και μεγαλύτερης αποτελεσματικότητας των δράσεων πρόληψης της πειρατείας στον Κόλπο του Άντεν και σε άλλες περιοχές κοντά στις ακτές της Σομαλίας, οι πειρατές επεκτείνουν τις δραστηριότητές τους όλο και περισσότερο σε θαλάσσιες περιοχές πάνω από 500 μίλια από τις ακτές της Σομαλίας και σε γειτονικές χώρες. (4) Η κοινή δράση 2008/851/ΚΕΠΠΑ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η κοινή δράση 2008/851/ΚΕΠΠΑ τροποποιείται ως εξής: 1) Το άρθρο 1 παράγραφος 2 αντικαθίσταται ως εξής: «2. Οι δυνάμεις που αναπτύσσονται για τον σκοπό αυτόν ενεργούν στα ανοικτά των ακτών της Σομαλίας και γειτονικών κρατών στην περιοχή του Ινδικού Ωκεανού, σύμφωνα με τον πολιτικό στόχο ναυτικής επιχείρησης της Ευρωπαϊκής Ένωσης, όπως καθορίζεται στη γενική αντίληψη για τη διαχείριση κρίσεων την οποία ενέκρινε το Συμβούλιο στις 5 Αυγούστου 2008.». 2) Το άρθρο 6 παράγραφος 1 αντικαθίσταται ως εξής: «1. Η Επιτροπή Πολιτικής και Ασφάλειας (εφεξής “ΕΠΑ”) ασκεί τον πολιτικό έλεγχο και τη στρατηγική διεύθυνση της στρατιωτικής επιχείρησης της ΕΕ, υπό την ευθύνη του Συμβουλίου και του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας (εφεξής «ΥΕ»). Το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις σύμφωνα με το άρθρο 38 της Συνθήκης. Η εξουσιοδότηση αυτή περιλαμβάνει την εξουσία για τροποποίηση των εγγράφων σχεδιασμού, συμπεριλαμβανομένων του σχεδίου επιχειρήσεων, της δομής διοίκησης και των κανόνων εμπλοκής. Η εξουσιοδότηση αυτή περιλαμβάνει επίσης την εξουσία για λήψη αποφάσεων σχετικών με τον διορισμό του Διοικητή Επιχειρήσεων της ΕΕ ή/και του Διοικητή Δυνάμεων της ΕΕ. Το Συμβούλιο, επικουρούμενο από τον ΥΕ, διατηρεί την αρμοδιότητά του να λαμβάνει απόφαση για τους στόχους και τον τερματισμό της στρατιωτικής επιχείρησης της ΕΕ.». 3) Το άρθρο 8 αντικαθίσταται ως εξής: «Άρθρο 8 Συνοχή της δράσης της ΕΕ Ο ΥΕ, ο Διοικητής Επιχειρήσεων της ΕΕ και ο Διοικητής Δυνάμεων της ΕΕ συντονίζουν στενά τις αντίστοιχες δραστηριότητές τους προς εκτέλεση της παρούσας κοινής δράσης.». 4) Το άρθρο 9 παράγραφος 1 αντικαθίσταται ως εξής: «1. Ο ΥΕ ενεργεί ως βασικό σημείο επαφής με τα Ηνωμένα Έθνη, τις αρχές της Σομαλίας, τις αρχές των γειτονικών χωρών καθώς και με άλλους σχετικούς παράγοντες. Στο πλαίσιο των επαφών του με την Αφρικανική Ένωση, ο ΥΕ επικουρείται από τον Ειδικό Εντεταλμένο της ΕΕ (ΕΕΕΕ) στην Αφρικανική Ένωση.». 5) Το άρθρο 10 παράγραφος 3 αντικαθίσταται ως εξής: «3. Οι λεπτομέρειες των ρυθμίσεων για τη συμμετοχή τρίτων κρατών καθορίζονται με συμφωνίες συναπτόμενες με τη διαδικασία που καθορίζεται στο άρθρο 37 της Συνθήκης. Εφόσον η ΕΕ και ένα τρίτο κράτος έχουν συνάψει συμφωνία που διαμορφώνει πλαίσιο για τη συμμετοχή του εν λόγω τρίτου κράτους σε επιχειρήσεις της ΕΕ για τη διαχείριση κρίσεων, οι διατάξεις της συμφωνίας αυτής εφαρμόζονται και όσον αφορά την παρούσα επιχείρηση.». 6) Το άρθρο 11 αντικαθίσταται ως εξής: «Άρθρο 11 Καθεστώς των δυνάμεων υπό την ηγεσία της ΕΕ Το καθεστώς των υπό την ηγεσία της ΕΕ δυνάμεων και του προσωπικού τους, συμπεριλαμβανομένων των προνομίων, των ασυλιών και περαιτέρω απαιτούμενων εγγυήσεων για την ολοκλήρωση και την ομαλή λειτουργία της αποστολής τους, που - σταθμεύουν στο έδαφος τρίτων κρατών, - ενεργούν στα χωρικά ή εσωτερικά ύδατα τρίτων κρατών, συμφωνείται με τη διαδικασία του άρθρου 37 της Συνθήκης.». 7) Το άρθρο 15 αντικαθίσταται ως εξής: «Άρθρο 15 Γνωστοποίηση πληροφοριών στα Ηνωμένα Έθνη και σε τρίτα μέρη 1. Ο ΥΕ εξουσιοδοτείται να γνωστοποιεί στα Ηνωμένα Έθνη και σε τρίτους που συμμετέχουν στην παρούσα κοινή δράση διαβαθμισμένες πληροφορίες και έγγραφα της ΕΕ που συντάσσονται για τους σκοπούς της στρατιωτικής επιχείρησης της ΕΕ μέχρι το επίπεδο ασφαλείας που τους αφορά και σύμφωνα με τους κανονισμούς ασφαλείας του Συμβουλίου (3). 2. Ο ΥΕ εξουσιοδοτείται να γνωστοποιεί στα Ηνωμένα Έθνη και σε τρίτους που συμμετέχουν στην παρούσα κοινή δράση μη διαβαθμισμένα έγγραφα της ΕΕ που αφορούν τις συζητήσεις του Συμβουλίου σχετικά με την επιχείρηση, τα οποία καλύπτονται από την υποχρέωση επαγγελματικού απορρήτου σύμφωνα με το άρθρο 6 παράγραφος 1 του εσωτερικού κανονισμού του Συμβουλίου (4). Άρθρο 2 Η παρούσα απόφαση αρχίζει να ισχύει κατά την ημερομηνία της έκδοσής της. Βρυξέλλες, 30 Ιουλίου 2010.

Δημόσια ασφάλεια

ΕΘΝΙΚΗ ΑΜΥΝΑ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 13ης Ιουλίου 2010 για τη σύναψη της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την επεξεργασία και τη διαβίβαση δεδομένων χρηματοπιστωτικών μηνυμάτων από την Ευρωπαϊκή Ένωση στις Ηνωμένες Πολιτείες της Αμερικής για σκοπούς του προγράμματος παρακολούθησης της χρηματοδότησης της τρομοκρατίας (2010/412/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 87 παράγραφος 2 στοιχείο α) και το άρθρο 88 παράγραφος 2 σε συνδυασμό με το άρθρο 218 παράγραφος 6 στοιχείο α), την πρόταση της Ευρωπαϊκής Επιτροπής, την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Με την απόφασή του της 11ης Μαΐου 2010, το Συμβούλιο εξουσιοδότησε την Επιτροπή να ανοίξει διαπραγματεύσεις, εξ ονόματος της Ευρωπαϊκής Ένωσης, μεταξύ της Ένωσης και των Ηνωμένων Πολιτειών της Αμερικής με αντικείμενο την παροχή δεδομένων χρηματοπιστωτικών μηνυμάτων στο Υπουργείο Οικονομικών των Ηνωμένων Πολιτειών της Αμερικής για την πρόληψη και την καταπολέμηση της τρομοκρατίας και της χρηματοδότησής της. (2) Σύμφωνα με την απόφαση 2010/411/ΕΕ του Συμβουλίου, της 28ης Ιουνίου 2010 (1), η συμφωνία μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την επεξεργασία και τη διαβίβαση δεδομένων χρηματοπιστωτικών μηνυμάτων από την Ευρωπαϊκή Ένωση στις Ηνωμένες Πολιτείες της Αμερικής για σκοπούς του προγράμματος παρακολούθησης της χρηματοδότησης της τρομοκρατίας («συμφωνία») υπεγράφη στις 28 Ιουνίου 2010, υπό την επιφύλαξη της σύναψής της σε μεταγενέστερη ημερομηνία. (3) Η συμφωνία θα πρέπει να συναφθεί. (4) Η συμφωνία σέβεται τα θεμελιώδη δικαιώματα και τηρεί τις αρχές που αναγνωρίζονται ειδικότερα από τον Χάρτη των Θεμελιωδών Δικαιωμάτων της Ευρωπαϊκής Ένωσης, μεταξύ άλλων το δικαίωμα στην ιδιωτική και οικογενειακή ζωή που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα σε ουσιαστική προσφυγή και δίκαιη δίκη, που αναγνωρίζεται στο άρθρο 47 του Χάρτη. Η συμφωνία θα πρέπει να εφαρμόζεται σύμφωνα με τα ανωτέρω δικαιώματα και αρχές. (5) Δυνάμει του άρθρου 3 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο κοινοποίησε την επιθυμία του να συμμετάσχει στην έκδοση και εφαρμογή της παρούσας απόφασης. (6) Δυνάμει των άρθρων 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του ανωτέρω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτή ούτε υπόκειται στην εφαρμογή της. (7) Δυνάμει των άρθρων 1 και 2 του πρωτοκόλλου αριθ. 22 για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με την επεξεργασία και τη διαβίβαση δεδομένων χρηματοπιστωτικών μηνυμάτων από την Ευρωπαϊκή Ένωση στις Ηνωμένες Πολιτείες της Αμερικής για σκοπούς του προγράμματος παρακολούθησης της χρηματοδότησης της τρομοκρατίας (στο εξής «η συμφωνία») εγκρίνεται εξ ονόματος της Ένωσης (2). Το κείμενο της συμφωνίας επισυνάπτεται στην παρούσα απόφαση. Άρθρο 2 Η Επιτροπή καλείται να υποβάλει στο Ευρωπαϊκό Κοινοβούλιο και στο Συμβούλιο, όχι αργότερα από ένα έτος από την ημερομηνία έναρξης ισχύος της συμφωνίας, νομικό και τεχνικό πλαίσιο για την εξαγωγή δεδομένων στο έδαφος της ΕΕ. Εντός τριών ετών από την ημερομηνία έναρξης ισχύος της παρούσας συμφωνίας η Επιτροπή καλείται να υποβάλει έκθεση προόδου σχετικά με την ανάπτυξη του αντίστοιχου συστήματος της ΕΕ όσον αφορά το άρθρο 11 της συμφωνίας. Αν, πέντε έτη από την ημερομηνία έναρξης ισχύος της συμφωνίας, δεν έχει δημιουργηθεί το αντίστοιχο σύστημα της ΕΕ, η Ένωση θα εξετάσει αν θα ανανεώσει τη συμφωνία σύμφωνα με το άρθρο 21 παράγραφος 2 αυτής. Άρθρο 3 Ο πρόεδρος του Συμβουλίου ορίζει το ή τα πρόσωπα που είναι αρμόδια να προβούν, εξ ονόματος της Ένωσης, στην ανταλλαγή των εγγράφων έγκρισης που προβλέπεται στο άρθρο 23 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία. Άρθρο 4 Η παρούσα απόφαση αρχίζει να ισχύει την ημέρα έκδοσής της. Βρυξέλλες, 13 Ιουλίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Δημόσια ασφάλεια


ΕΚΤΕΛΕΣΤΙΚΉ ΑΠΌΦΑΣΗ 2011/301/ΚΕΠΠΑ ΤΟΥ ΣΥΜΒΟΥΛΊΟΥ της 23ης Μαΐου 2011 για την εφαρμογή της απόφασης 2010/639/ΚΕΠΠΑ σχετικά με περιοριστικά μέτρα εις βάρος ορισμένων αξιωματούχων της Λευκορωσίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 31 παράγραφος 2, Έχοντας υπόψη την απόφαση 2010/639/ΚΕΠΠΑ του Συμβουλίου, της 25ης Οκτωβρίου 2010, σχετικά με περιοριστικά μέτρα εις βάρος ορισμένων αξιωματούχων της Λευκορωσίας (1), και ιδίως το άρθρο 4 παράγραφος 1, Εκτιμώντας τα ακόλουθα: (1) Το Συμβούλιο εξέδωσε, στις 25 Οκτωβρίου 2010, την απόφαση 2010/639/ΚΕΠΠΑ σχετικά με περιοριστικά μέτρα εις βάρος ορισμένων αξιωματούχων της Λευκορωσίας. (2) Δεδομένης της σοβαρότητας της κατάστασης στη Λευκορωσία, θα πρέπει να προστεθούν νέα πρόσωπα στους καταλόγους των προσώπων κατά των οποίων επιβάλλονται περιοριστικά μέτρα όπως καθορίζονται στο παράρτημα IIIA της απόφασης 2010/639/ΚΕΠΠΑ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα πρόσωπα που περιλαμβάνονται στο παράρτημα της παρούσας απόφασης προστίθενται στον κατάλογο που καθορίζεται στο παράρτημα IIIA της απόφασης 2010/639/ΚΕΠΠΑ. Άρθρο 2 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 23 Μαΐου 2011.

Δημόσια ασφάλεια


ΑΠΌΦΑΣΗ ΤΟΥ ΣΥΜΒΟΥΛΊΟΥ της 18ης Ιουλίου 2011 για την τροποποίηση των ενδεδειγμένων μέτρων τα οποία θεσπίζονται με την απόφαση 2009/618/ΕΚ, για την περάτωση της διαδικασίας διαβουλεύσεων με τη Δημοκρατία της Γουινέας, βάσει του άρθρου 96 της συμφωνίας της Κοτουνού και για την κατάργηση της εν λόγω απόφασης (2011/465/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 (1) και αναθεωρήθηκε στο Ουαγκαντούγκου, Μπουρκίνα Φάσο, στις 22 Ιουνίου 2010 (2) (εφεξής αποκαλούμενη «συμφωνία εταιρικής σχέσης ΑΚΕ-ΕΟΚ»), και ιδίως το άρθρο 96, Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (3), και ιδίως το άρθρο 3, Έχοντας υπόψη την πρόταση της Ευρωπαϊκής Επιτροπής, Σε συμφωνία με την ύπατη εκπρόσωπο της Ένωσης για θέματα εξωτερικής πολιτικής και πολιτικής ασφαλείας, Εκτιμώντας τα ακόλουθα: (1) Η Δημοκρατία της Γουινέας επέτυχε πρόοδο όσον αφορά την υλοποίηση των δεσμεύσεων που περιγράφονται στην επιστολή που παρατίθεται στο παράρτημα της απόφασης 2009/618/ΕΚ του Συμβουλίου, της 27ης Ιουλίου 2009, για την περάτωση της διαδικασίας διαβουλεύσεων με τη Δημοκρατία της Γουινέας, βάσει του άρθρου 96 της συμφωνίας της Κοτονού (4), και η υλοποίηση αυτή αποτελεί προϋπόθεση για την άρση των σχετικών μέτρων. (2) Η Δημοκρατία της Γουινέας σημείωσε πρόοδο στο πλαίσιο της μεταβατικής διαδικασίας προς την αποκατάσταση της συνταγματικής τάξης και την εγκαθίδρυση δημοκρατικού καθεστώτος, ιδίως χάρη στον ορισμό προέδρου ύστερα από ελεύθερες και διαφανείς εκλογές και τον διορισμό πολιτικής κυβέρνησης. (3) Η διεξαγωγή προεδρικών εκλογών και ο ορισμός νέου προέδρου αποτελούν το τελευταίο ορόσημο που καθορίστηκε με το παράρτημα της επιστολής η οποία προσαρτάται στην απόφαση 2009/618/ΕΚ. (4) Το τέταρτο και τελευταίο ορόσημο που σηματοδοτεί το πέρας της μετάβασης δεν θα έχει επιτευχθεί στις 27 Ιουλίου 2011, ημερομηνία λήξης ισχύος της απόφασης 2009/618/ΕΚ. (5) Κατά συνέπεια, είναι σκόπιμο να επικαιροποιηθούν, υπό το πρίσμα της σημειωθείσας προόδου σε ό,τι αφορά την αποκατάσταση της συνταγματικής τάξης, τα ενδεδειγμένα μέτρα προκειμένου να ληφθεί υπόψη η επιτευχθείσα πρόοδος, και να καταργηθεί η απόφαση 2009/618/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα ενδεδειγμένα μέτρα που προβλέπονται δυνάμει του άρθρου 96 παράγραφος 2 στοιχείο γ) της συμφωνίας εταιρικής σχέσης ΑΚΕ-ΕΕ διευκρινίζονται στην επιστολή που παρατίθεται στο παράρτημα της παρούσας απόφασης. Άρθρο 2 Η απόφαση 2009/618/ΕΚ καταργείται. Άρθρο 3 Η παρούσα απόφαση αρχίζει να ισχύει από την ημερομηνία της έκδοσής της. Λήγει στις 19 Ιουλίου 2012. Η παρούσα απόφαση επανεξετάζεται ύστερα από ενδεικτική περίοδο έξι μηνών, ενδεχομένως με βάση πορίσματα επιτόπου αποστολής της Ευρωπαϊκής Ένωσης. Βρυξέλλες, 18 Ιουλίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΚΑΝΟΝΙΣΜΌΣ (ΕΕ) αριθ. 554/2010 ΤΟΥ ΣΥΜΒΟΥΛΊΟΥ της 24ης Ιουνίου 2010 για την τροποποίηση του κανονισμού (ΕΚ) αριθ. 2488/2000 σχετικά με τη δέσμευση κεφαλαίων όσον αφορά τον κ. Μιλόσεβιτς και τα πρόσωπα που συνδέονται με αυτόν ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης και ιδίως το άρθρο 215 παράγραφος 2 αυτής, την κοινή θέση του Συμβουλίου 2000/599/ΚΕΠΠΑ, της 9ης Οκτωβρίου 2000, σχετικά με την παροχή υποστήριξης προς μια δημοκρατική Ομοσπονδιακή Δημοκρατία της Γιουγκοσλαβίας και με την άμεση άρση ορισμένων περιοριστικών μέτρων (1), καθώς και την κοινή θέση του Συμβουλίου 2000/696/ΚΕΠΠΑ, της 10ης Νοεμβρίου 2000, σχετικά με τη διατήρηση ειδικών περιοριστικών μέτρων κατά του κ. Σ. Μιλόσεβιτς και των συνδεομένων με αυτόν προσώπων (2), την κοινή πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Επιτροπής, Εκτιμώντας τα ακόλουθα: (1) Ο κανονισμός (ΕΚ) αριθ. 2488/2000 του Συμβουλίου, της 10ης Νοεμβρίου 2000, σχετικά με τη δέσμευση κεφαλαίων όσον αφορά τον κ. Μιλόσεβιτς και τα πρόσωπα που συνδέονται με αυτόν (3) επιβεβαίωσε ορισμένα περιοριστικά μέτρα σύμφωνα με τις κοινές θέσεις 2000/599/ΚΕΠΠΑ και 2000/696/ΚΕΠΠΑ. (2) Ο κανονισμός (ΕΚ) αριθ. 2488/2000 είναι σκόπιμο να ευθυγραμμιστεί με τις πρόσφατες εξελίξεις που σχετίζονται με την πρακτική των κυρώσεων που αφορούν τον προσδιορισμό των αρμόδιων αρχών και τη σύνταξη του άρθρου για τη δικαιοδοσία της Ένωσης. (3) Ο κανονισμός (ΕΚ) αριθ. 2488/2000 θα πρέπει να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2488/2000 τροποποιείται ως εξής: 1) Στο άρθρο 2, η παράγραφος 2 αντικαθίσταται από το ακόλουθο κείμενο: «2. Οιαδήποτε πληροφορία σύμφωνα με την οποία καταστρατηγούνται ή έχουν καταστρατηγηθεί οι διατάξεις του παρόντος κανονισμού κοινοποιείται στις αρμόδιες αρχές που αναφέρονται στους δικτυακούς τόπους που παρατίθενται στο παράρτημα ΙΙ και/ή στην Επιτροπή.» 2) Το άρθρο 3 αντικαθίσταται από το ακόλουθο κείμενο: «Άρθρο 3 1. Με την επιφύλαξη των ισχυόντων κανόνων που αφορούν την κοινοποίηση, την εμπιστευτικότητα και το επαγγελματικό απόρρητο, τα φυσικά και νομικά πρόσωπα, οι οντότητες και οι φορείς: α) διαβιβάζουν αμέσως κάθε πληροφορία που θα διευκόλυνε την τήρηση του παρόντος κανονισμού, όπως πληροφορίες σχετικά με λογαριασμούς και χρηματικά ποσά που δεσμεύονται σύμφωνα με το άρθρο 1, στις αρμόδιες αρχές του κράτους μέλους όπου κατοικούν ή είναι εγκατεστημένοι, όπως αναφέρονται στους δικτυακούς τόπους που παρατίθενται στο παράρτημα ΙΙ, και διαβιβάζουν τις πληροφορίες αυτές στην Επιτροπή είτε απευθείας είτε μέσω των αρμόδιων αρχών που αναφέρονται στους δικτυακούς τόπους που παρατίθενται στο παράρτημα ΙΙ· και β) συνεργάζονται με τις εν λόγω αρμόδιες αρχές όσον αφορά την επαλήθευση των πληροφοριών αυτών. 2. Κάθε πρόσθετη πληροφορία που λαμβάνει απευθείας η Επιτροπή τίθεται στη διάθεση του ενδιαφερόμενου κράτους μέλους. 3. Κάθε πληροφορία που παρέχεται ή λαμβάνεται σύμφωνα με το παρόν άρθρο χρησιμοποιείται μόνον για τους σκοπούς για τους οποίους παρεσχέθη ή ελήφθη.» 3) Στο άρθρο 4, οι παράγραφοι 2 και 3 αντικαθίστανται από το ακόλουθο κείμενο: «2. Η Επιτροπή έχει την εξουσία: α) να τροποποιεί το παράρτημα Ι, λαμβάνοντας υπόψη τις αποφάσεις για την εφαρμογή της κοινής θέσης 2000/696/ΚΕΠΠΑ, β) να χορηγεί εξαιρέσεις από το άρθρο 1 για αυστηρά ανθρωπιστικούς σκοπούς, κατ’ εξαίρεση, γ) να τροποποιεί το παράρτημα ΙΙ βάσει των πληροφοριών που παρέχουν τα κράτη μέλη. 3. Κάθε αίτηση από πρόσωπο για χορήγηση εξαίρεσης η οποία αναφέρεται στην παράγραφο 2 στοιχείο β) ή για τροποποίηση του παραρτήματος Ι υποβάλλεται μέσω των αρμόδιων αρχών που αναφέρονται στους δικτυακούς τόπους που παρατίθενται στο παράρτημα ΙΙ. Οι αρμόδιες αρχές του κράτους μέλους επαληθεύουν, στον μεγαλύτερο δυνατό βαθμό, τις πληροφορίες που παρέχει ο υποβάλλων την αίτηση.» 4) Παρεμβάλλεται το ακόλουθο άρθρο: «Άρθρο 8a 1. Τα κράτη μέλη ορίζουν τις αρμόδιες αρχές που αναφέρονται στα άρθρα 2, 3 και 4 και τις προσδιορίζουν στους δικτυακούς τόπους που παρατίθενται στο παράρτημα ΙΙ. Τα κράτη μέλη κοινοποιούν στην Επιτροπή όλες τις αλλαγές στη διεύθυνση των δικτυακών τόπων τους που παρατίθενται στο παράρτημα II πριν από την έναρξη ισχύος των αλλαγών αυτών. 2. Τα κράτη μέλη κοινοποιούν στην Επιτροπή έως τις 15 Ιουλίου 2010 τις αρμόδιες αρχές τους μαζί με τα στοιχεία επικοινωνίας τους, και την ενημερώνουν αμελλητί για κάθε μεταγενέστερη μεταβολή.» 5) Το άρθρο 10 αντικαθίσταται από το ακόλουθο κείμενο: «Άρθρο 10 Ο παρών κανονισμός εφαρμόζεται: α) στο έδαφος της Ένωσης, συμπεριλαμβανομένου και του εναέριου χώρου της, β) επί των αεροσκαφών ή των πλοίων που υπάγονται στη δικαιοδοσία κράτους μέλους, γ) σε κάθε υπήκοο κράτους μέλους εντός ή εκτός του εδάφους της Ένωσης, δ) σε κάθε νομικό πρόσωπο, οντότητα ή φορέα που έχει συσταθεί ή δημιουργηθεί βάσει της νομοθεσίας κράτους μέλους, ε) σε κάθε νομικό πρόσωπο, οντότητα ή φορέα για οιαδήποτε δραστηριότητα πραγματοποιείται εξ ολοκλήρου ή εν μέρει εντός της Ένωσης.» 6) Το παράρτημα II αντικαθίσταται από το κείμενο του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 24 Ιουνίου 2010.

Πολιτικοί θεσμοί

Όργανα εκτελεστικής εξουσίας

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ


ΑΠΌΦΑΣΗ ΤΗΣ ΕΠΙΤΡΟΠΉΣ της 3ης Μαρτίου 2011 για τροποποίηση της απόφασης 2008/22/ΕΚ, που θεσπίζει τους κανόνες για την εφαρμογή της απόφασης αριθ. 573/2007/ΕΚ του Ευρωπαϊκού Κοινοβουλίου και του Συμβουλίου σχετικά με τη σύσταση του Ευρωπαϊκού Ταμείου Προσφύγων, για την περίοδο 2008 έως 2013, ως μέρος του γενικού προγράμματος «Αλληλεγγύη και διαχείριση των μεταναστευτικών ροών», όσον αφορά τα συστήματα διαχείρισης και ελέγχου των κρατών μελών, τους κανόνες για τη διοικητική και χρηματοοικονομική διαχείριση και την επιλεξιμότητα των δαπανών για έργα που συγχρηματοδοτούνται από το Ταμείο [κοινοποιηθείσα υπό τον αριθμό Ε(2011) 1290] (Τα κείμενα στην αγγλική, βουλγαρική, γαλλική, γερμανική, ελληνική, εσθονική, ισπανική, ιταλική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα είναι τα μόνα αυθεντικά) (2011/152/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση αριθ. 573/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη σύσταση του Ευρωπαϊκού Ταμείου Προσφύγων, για την περίοδο 2008 έως 2013, ως μέρους του γενικού προγράμματος «Αλληλεγγύη και διαχείριση των μεταναστευτικών ροών» και την κατάργηση της απόφασης 2004/904/ΕΚ του Συμβουλίου (1), και ιδίως τα άρθρα 23 και 35 παράγραφος 4, Εκτιμώντας τα ακόλουθα: (1) Βάσει της πείρας που αποκτήθηκε μετά την έναρξη λειτουργίας του Ευρωπαϊκού Ταμείου Προσφύγων, κρίνεται σκόπιμο να αποσαφηνιστούν στην απόφαση 2008/22/ΕΚ (2) της Επιτροπής οι υποχρεώσεις που αφορούν τη διαφάνεια, την ίση μεταχείριση και την αποφυγή διακρίσεων κατά την υλοποίηση σχεδίων. (2) Τα κράτη μέλη υποχρεούνται να υποβάλλουν εκθέσεις σχετικά με την εφαρμογή των ετήσιων προγραμμάτων. Είναι επομένως σκόπιμο να αποσαφηνιστεί ποιες πληροφορίες πρέπει να διαβιβάζουν τα κράτη μέλη. (3) Προκειμένου να μειωθεί ο διοικητικός φόρτος που βαρύνει τα κράτη μέλη και να εξασφαλιστεί μεγαλύτερη ασφάλεια δικαίου, θα πρέπει να απλουστευθούν και να αποσαφηνιστούν οι κανόνες σχετικά με την επιλεξιμότητα των δαπανών δράσης που συγχρηματοδοτούνται από το Ευρωπαϊκό Ταμείο Προσφύγων. (4) Οι περισσότερες αλλαγές που θεσπίζει η παρούσα απόφαση θα πρέπει να εφαρμοστούν άμεσα. Δεδομένου, ωστόσο, ότι τα ετήσια προγράμματα του 2009 και του 2010 βρίσκονται σε εξέλιξη, οι αναθεωρημένοι κανόνες σχετικά με την επιλεξιμότητα των δαπανών για ενέργειες συγχρηματοδοτούμενες από το Ευρωπαϊκό Ταμείο για τους Πρόσφυγες θα πρέπει να αρχίσουν να εφαρμόζονται από το ετήσιο πρόγραμμα του 2011. Θα πρέπει, εντούτοις, υπό ορισμένες προϋποθέσεις, να παρασχεθεί στα κράτη μέλη η δυνατότητα να εφαρμόσουν τους κανόνες αυτούς νωρίτερα. (5) Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο δεσμεύεται από τη βασική πράξη και, κατά συνέπεια, από την παρούσα απόφαση. (6) Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Ιρλανδία δεσμεύεται από τη βασική πράξη και, κατά συνέπεια, από την παρούσα απόφαση. (7) Σύμφωνα με τα άρθρα 1 και 2 του πρωτοκόλλου για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν δεσμεύεται από την παρούσα απόφαση ούτε υπόκειται στην εφαρμογή της. (8) Τα μέτρα που προβλέπονται στη συγκεκριμένη απόφαση συνάδουν με τη γνώμη της κοινής επιτροπής «Αλληλεγγύη και διαχείριση των μεταναστευτικών ροών» που συστάθηκε με την απόφαση αριθ. 574/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη σύσταση του Ταμείου Εξωτερικών Συνόρων για την περίοδο 2007 έως 2013, ως μέρος του γενικού προγράμματος Αλληλεγγύη και διαχείριση των μεταναστευτικών ροών (3). (9) Συνεπώς, η απόφαση 2008/22/ΕΚ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2008/22/ΕΚ τροποποιείται ως εξής: 1) στο άρθρο 9 παράγραφος 1, το δεύτερο εδάφιο αντικαθίσταται από το ακόλουθο κείμενο: «Κάθε ουσιώδης αλλαγή στο περιεχόμενο των προσκλήσεων υποβολής προτάσεων δημοσιεύεται επίσης υπό τους ίδιους όρους.»· 2) το άρθρο 11 αντικαθίσταται από το ακόλουθο κείμενο: «Άρθρο 11 Συμβάσεις εφαρμογής Κατά την ανάθεση των συμβάσεων εφαρμογής των σχεδίων, οι κρατικές, περιφερειακές ή τοπικές αρχές, οργανισμοί που διέπονται από το δημόσιο δίκαιο, ενώσεις αποτελούμενες από μία ή περισσότερες από τις αρχές ή από τους οργανισμούς αυτούς που διέπονται από το δημόσιο δίκαιο ενεργούν σύμφωνα με την εφαρμοστέα ενωσιακή και εθνική νομοθεσία για τις δημόσιες συμβάσεις και τις συναφείς αρχές. Οντότητες πέραν εκείνων που αναφέρονται στην πρώτη παράγραφο αναθέτουν συμβάσεις για την υλοποίηση των σχεδίων αφού τις δημοσιοποιήσουν κατά τον ενδεδειγμένο τρόπο, ώστε να διασφαλίζουν την τήρηση των αρχών της διαφάνειας, της αποφυγής διακρίσεων και της ίσης μεταχείρισης. Η ανάθεση συμβάσεων αξίας χαμηλότερης των 100 000 ευρώ θα είναι δυνατή με την προϋπόθεση ότι η συγκεκριμένη οντότητα έχει ζητήσει τουλάχιστον τρεις προσφορές. Με την επιφύλαξη των εθνικών κανόνων, συμβάσεις αξίας χαμηλότερης των 5 000 ευρώ δεν υπόκεινται σε διαδικαστικές υποχρεώσεις.»· 3) στο άρθρο 21, η παράγραφος 1 αντικαθίσταται από το ακόλουθο κείμενο: 1. Η αρμόδια αρχή γνωστοποιεί με επίσημη επιστολή στην Επιτροπή κάθε ουσιώδη αλλαγή στο σύστημα διαχείρισης και ελέγχου και αποστέλλει στην Επιτροπή αναθεωρημένη περιγραφή του συστήματος διαχείρισης και ελέγχου, το ταχύτερο δυνατόν και το αργότερο κατά τον χρόνο έναρξης ισχύος της εν λόγω αλλαγής.»· 4) στο άρθρο 24, η παράγραφος 3 αντικαθίσταται από το ακόλουθο κείμενο: 3. Οι δημοσιονομικοί πίνακες που συνδέονται με τις εκθέσεις προόδου και τις τελικές εκθέσεις περιλαμβάνουν κατανομή των ποσών κατά προτεραιότητα και κατά ειδική προτεραιότητα, όπως προβλέπεται στις στρατηγικές κατευθυντήριες γραμμές.»· 5) το άρθρο 25 τροποποιείται ως εξής: α) στην παράγραφο 1 προστίθενται τα ακόλουθα εδάφια: «Τυχόν αλλαγές της στρατηγικής λογιστικού ελέγχου που υποβλήθηκαν σχετικά με το άρθρο 30 παράγραφος 1 στοιχείο γ) της βασικής πράξης και έγιναν δεκτές από την Επιτροπή αποστέλλονται στην Επιτροπή το ταχύτερο δυνατόν. Η αναθεωρημένη στρατηγική λογιστικού ελέγχου θεσπίζεται σύμφωνα με το πρότυπο του παραρτήματος 6, προσδιορίζοντας τις επελθούσες αναθεωρήσεις.». β) η παράγραφος 2 αντικαθίσταται από το ακόλουθο κείμενο: 2. Με εξαίρεση την περίπτωση κατά την οποία καθένα από τα δύο τελευταία ετήσια προγράμματα που έχουν εγκριθεί από την Επιτροπή αντιστοιχεί σε ετήσια κοινοτική συνεισφορά χαμηλότερη του 1 εκατ. ευρώ, η ελεγκτική αρχή υποβάλλει ετήσιο πρόγραμμα ελέγχου πριν από τις 15 Φεβρουαρίου κάθε έτους, αρχής γενομένης το 2010. Το πρόγραμμα ελέγχου καταρτίζεται σύμφωνα με το πρότυπο του παραρτήματος 6. Τα κράτη μέλη δεν υποχρεούνται να υποβάλουν εκ νέου τη στρατηγική λογιστικού ελέγχου κατά την υποβολή των ετήσιων προγραμμάτων ελέγχου. Στην περίπτωση συνδυασμένης στρατηγικής ελέγχου, που προβλέπεται στο άρθρο 30 παράγραφος 2 της βασικής πράξης, είναι δυνατή η υποβολή ετήσιου προγράμματος συνδυασμένου ελέγχου.»· 6) το άρθρο 26 αντικαθίσταται από το ακόλουθο κείμενο: «Άρθρο 26 Κατάρτιση εγγράφων από την αρχή πιστοποίησης 1. Η πιστοποίηση σχετικά με την αίτηση δεύτερης πληρωμής προχρηματοδότησης που αναφέρεται στο άρθρο 39 παράγραφος 4 της βασικής πράξης συντάσσεται από την αρχή πιστοποίησης και διαβιβάζεται από την αρμόδια αρχή στην Επιτροπή στο μορφότυπο που αναφέρεται στο παράρτημα 8. 2. Η πιστοποίηση σχετικά με την αίτηση τελικής πληρωμής που αναφέρεται στο άρθρο 40 παράγραφος 1 στοιχείο α) της βασικής πράξης συντάσσεται από την αρχή πιστοποίησης και διαβιβάζεται από την αρμόδια αρχή στην Επιτροπή στο μορφότυπο που αναφέρεται στο παράρτημα 9.»· 7) το άρθρο 37 αντικαθίσταται από το ακόλουθο κείμενο: «Άρθρο 37 Ηλεκτρονική ανταλλαγή εγγράφων Εκτός από την έντυπη, δεόντως υπογεγραμμένη, μορφή των εγγράφων που αναφέρονται στο κεφάλαιο 3, οι πληροφορίες αποστέλλονται και με ηλεκτρονικά μέσα.»· 8) τα παραρτήματα τροποποιούνται σύμφωνα με το παράρτημα της παρούσας απόφασης. Άρθρο 2 1. Τα σημεία 1 έως 7 του άρθρου 1 και τα σημεία 1 έως 5 του παραρτήματος ισχύουν από την ημερομηνία έκδοσης της παρούσας απόφασης. 2. Το σημείο 6 του παραρτήματος αρχίζει να ισχύει το αργότερο από την εφαρμογή των ετήσιων προγραμμάτων του 2011. 3. Τα κράτη μέλη μπορεί να αποφασίσουν να αρχίσουν να εφαρμόζουν το σημείο 6 του παραρτήματος σχετικά με εν εξελίξει ή μελλοντικά σχέδια από τα ετήσια προγράμματα του 2009 και του 2010, σεβόμενα πλήρως τις αρχές της ίσης μεταχείρισης, της διαφάνειας και της αποφυγής διακρίσεων. Στην περίπτωση αυτή, τα κράτη μέλη εφαρμόζουν στο ακέραιο τους νέους κανόνες όσον αφορά το οικείο σχέδιο και, κατά περίπτωση, τροποποιούν τη συμφωνία επιδότησης. Όσον αφορά μόνο τις δαπάνες τεχνικής βοήθειας, τα κράτη μέλη μπορεί να αποφασίσουν να αρχίσουν να εφαρμόζουν το σημείο 6 του παραρτήματος από το ετήσιο πρόγραμμα του 2008. Άρθρο 3 Η παρούσα απόφαση απευθύνεται στο Βασίλειο του Βελγίου, τη Δημοκρατία της Βουλγαρίας, την Τσεχική Δημοκρατία, την Ομοσπονδιακή Δημοκρατία της Γερμανίας, τη Δημοκρατία της Εσθονίας, την Ιρλανδία, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, την Κυπριακή Δημοκρατία, τη Δημοκρατία της Λεττονίας, τη Δημοκρατία της Λιθουανίας, το Μεγάλο Δουκάτο του Λουξεμβούργου, τη Δημοκρατία της Ουγγαρίας, τη Δημοκρατία της Μάλτας, το Βασίλειο των Κάτω Χωρών, τη Δημοκρατία της Αυστρίας, τη Δημοκρατία της Πολωνίας, την Πορτογαλική Δημοκρατία, τη Ρουμανία, τη Δημοκρατία της Σλοβενίας, τη Σλοβακική Δημοκρατία, τη Δημοκρατία της Φινλανδίας, το Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας. Βρυξέλλες, 3 Μαρτίου 2011.

Ανθρωπιστική βοήθεια

Πολιτική συνεργασίας

ΔΙΕΘΝΕΙΣ ΣΧΕΣΕΙΣ

Ιδιωτικό Διεθνές Δίκαιο

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Μετανάστευση

Εργατική νομοθεσία

ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 31ης Μαρτίου 2011 για την υπογραφή και την προσωρινή εφαρμογή μνημονίου συνεργασίας μεταξύ της Ευρωπαϊκής Ένωσης και της Διεθνούς Οργάνωσης Πολιτικής Αεροπορίας που προβλέπει πλαίσιο ενισχυμένης συνεργασίας (2011/530/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η Επιτροπή διαπραγματεύθηκε μνημόνιο συνεργασίας με τη Διεθνή Οργάνωση Πολιτικής Αεροπορίας που προβλέπει πλαίσιο ενισχυμένης συνεργασίας («μνημόνιο συνεργασίας») σύμφωνα με την εντολή που εγκρίθηκε από το Συμβούλιο στις 17 Δεκεμβρίου 2009 διά της οποίας εξουσιοδοτήθηκε η Επιτροπή να αρχίσει διαπραγματεύσεις. (2) Το μνημόνιο συνεργασίας μονογραφήθηκε από τα δύο συμβαλλόμενα μέρη στις 27 Σεπτεμβρίου 2010 κατά τη διάρκεια της 37ης συνέλευσης της Διεθνούς Οργάνωσης Πολιτικής Αεροπορίας στο Μόντρεαλ. (3) Το μνημόνιο συνεργασίας θα πρέπει να υπογραφεί και να εφαρμοστεί προσωρινά, μέχρι να ολοκληρωθούν οι διαδικασίες σύναψής του, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης η υπογραφή του μνημονίου συνεργασίας μεταξύ της Ευρωπαϊκής Ένωσης και της Διεθνούς Οργάνωσης Πολιτικής Αεροπορίας που προβλέπει πλαίσιο ενισχυμένης συνεργασίας (μνημόνιο συνεργασίας), με την επιφύλαξη της σύναψής του. Το κείμενο του μνημονίου συνεργασίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) το μνημόνιο συνεργασίας εξ ονόματος της Ένωσης. Άρθρο 3 Το μνημόνιο συνεργασίας εφαρμόζεται προσωρινά από την ημέρα υπογραφής του μέχρι την ολοκλήρωση των αναγκαίων για τη σύναψή του διαδικασιών (1). Άρθρο 4 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 31 Μαρτίου 2011.

Προστασία του περιβάλλοντος

Περιβαλλοντική πολιτική

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 31ης Μαρτίου 2011 σχετικά με την υπογραφή, εξ ονόματος της Ευρωπαϊκής Ένωσης, της σύμβασης της Χάγης, της 23ης Νοεμβρίου 2007, για την είσπραξη, σε διεθνές επίπεδο, απαιτήσεων διατροφής παιδιών και άλλων μορφών οικογενειακής διατροφής (2011/220/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 3 πρώτο εδάφιο, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η Ένωση καταβάλλει προσπάθειες για την εγκαθίδρυση κοινού δικαστικού χώρου, βασιζόμενου στην αρχή της αμοιβαίας αναγνώρισης των αποφάσεων. (2) Η σύμβαση της Χάγης της 23ης Νοεμβρίου 2007 για την είσπραξη σε διεθνές επίπεδο απαιτήσεων διατροφής τέκνων και άλλων μορφών οικογενειακής διατροφής (εφεξής καλούμενη «η σύμβαση») αποτελεί καλή βάση για παγκόσμιο σύστημα διοικητικής συνεργασίας και για την αναγνώριση και εκτέλεση αποφάσεων και ρυθμίσεων σε υποθέσεις διατροφής, προβλέποντας δωρεάν νομική συνδρομή σε σχεδόν όλες τις υποθέσεις διατροφής παιδιών και απλουστευμένη διαδικασία για την αναγνώριση και εκτέλεση. (3) Το άρθρο 59 της σύμβασης επιτρέπει σε οργανισμούς περιφερειακής οικονομικής ολοκλήρωσης όπως η Ένωση να υπογράψουν, αποδεχθούν ή εγκρίνουν τη σύμβαση ή να προσχωρήσουν σε αυτή. (4) Τα θέματα που διέπονται από τη σύμβαση καλύπτονται επίσης από τον κανονισμό (ΕΚ) αριθ. 4/2009 του Συμβουλίου, της 18ης Δεκεμβρίου 2008, για τη διεθνή δικαιοδοσία, το εφαρμοστέο δίκαιο, την αναγνώριση και εκτέλεση αποφάσεων και τη συνεργασία σε θέματα υποχρεώσεων διατροφής (1). Στη συγκεκριμένη περίπτωση, η Ένωση θα πρέπει να αποφασίσει να υπογράψει τη σύμβαση μόνη της και να ασκήσει αποκλειστική αρμοδιότητα για όλα τα θέματα που διέπονται από αυτήν. (5) Όλες οι δέουσες δηλώσεις και επιφυλάξεις θα πρέπει να διατυπωθούν από την Ένωση κατά τη στιγμή της έγκρισης της σύμβασης. (6) Σύμφωνα με το άρθρο 3 του πρωτοκόλλου 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο και η Ιρλανδία συμμετέχουν στην έκδοση και την εφαρμογή της παρούσας απόφασης. (7) Σύμφωνα με τα άρθρα 1 και 2 του πρωτοκόλλου 22 για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της σύμβασης της Χάγης, της 23ης Νοεμβρίου 2007, για την είσπραξη σε διεθνές επίπεδο απαιτήσεων διατροφής τέκνων και άλλων μορφών οικογενειακής διατροφής (εφεξής η «Σύμβαση») εγκρίνεται εξ ονόματος της Ευρωπαϊκής Ένωσης (2). Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη σύμβαση, εξ ονόματος της Ένωσης. Άρθρο 3 Η παρούσα απόφαση αρχίζει να ισχύει την ημερομηνία έκδοσής της. Βρυξέλλες, 31 Μαρτίου 2011.

Οικογενειακό Δίκαιο

Αστικό Δίκαιο


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1093/2011 ΤΗΣ ΕΠΙΤΡΟΠΉΣ της 28ης Οκτωβρίου 2011 σχετικά με την εφαρμογή παρεκκλίσεων από τους κανόνες καταγωγής που καθορίζονται στο πρωτόκολλο για τον ορισμό της έννοιας «καταγόμενα προϊόντα» ή «προϊόντα καταγωγής» που επισυνάπτεται στη συμφωνία ελεύθερων συναλλαγών μεταξύ της Ευρωπαϊκής Ένωσης και των κρατών μελών της και της Δημοκρατίας της Κορέας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την απόφαση 2011/265/ΕΕ του Συμβουλίου, της 16ης Σεπτεμβρίου 2010, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας ελεύθερων συναλλαγών μεταξύ της Ευρωπαϊκής Ένωσης και των κρατών μελών της αφενός, και της Δημοκρατίας της Κορέας αφετέρου (1), και ιδίως το άρθρο 7, Εκτιμώντας τα ακόλουθα: (1) Με την απόφαση 2011/265/ΕΕ, το Συμβούλιο ενέκρινε την υπογραφή της συμφωνίας ελεύθερων συναλλαγών μεταξύ της Ευρωπαϊκής Ένωσης και των κρατών μελών της αφενός, και της Δημοκρατίας της Κορέας αφετέρου (2) (εφεξής «η συμφωνία») εξ ονόματος της Ευρωπαϊκής Ένωσης. Με την απόφαση 2011/265/ΕΕ επικυρώθηκε η προσωρινή εφαρμογή της συμφωνίας υπό τον όρο της σύναψής της σε μεταγενέστερη ημερομηνία, όπως προβλέπεται στο άρθρο 15.10.5 της συμφωνίας. Ως ημερομηνία από την οποία ισχύει προσωρινά η συμφωνία ορίστηκε η 1η Ιουλίου 2011. (2) Για σειρά συγκεκριμένων προϊόντων το παράρτημα II α) του επισυναπτόμενου στη συμφωνία πρωτοκόλλου για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας (3) (εφεξής «το πρωτόκολλο») προβλέπει παρεκκλίσεις από τους κανόνες καταγωγής που ορίζονται στο παράρτημα II του πρωτοκόλλου. Ωστόσο, οι παρεκκλίσεις περιορίζονται βάσει ετήσιων ποσοστώσεων. Απαιτείται, συνεπώς, ο καθορισμός των προϋποθέσεων εφαρμογής των εν λόγω παρεκκλίσεων. (3) Σύμφωνα με το παράρτημα II α) του πρωτοκόλλου, το πιστοποιητικό καταγωγής για παρασκευάσματα από σουρίμι (κωδικός ΣΟ 1604 20 05) πρέπει να συνοδεύεται από έγγραφες αποδείξεις ότι το παρασκεύασμα σουρίμι αποτελείται από ψάρι σε ποσοστό τουλάχιστον 40 τοις εκατό κατά βάρος προϊόντος και ότι ως πρωταρχικό συστατικό της βάσης σουρίμι χρησιμοποιήθηκε το είδος των γάδων της Αλάσκας (theragra Chalcogramma). (4) Σύμφωνα με το παράρτημα II α) του πρωτοκόλλου, το πιστοποιητικό καταγωγής για βαμμένα υφάσματα των κωδικών ΣΟ 5408 22 και 5408 32 πρέπει να συνοδεύεται από έγγραφες αποδείξεις ότι το άβαφο ύφασμα που χρησιμοποιήθηκε δεν υπερβαίνει το 50 τοις εκατό της τιμής «εκ του εργοστασίου» του προϊόντος. (5) Δεδομένου ότι οι ποσοστώσεις που καθορίζονται στο παράρτημα II α) του πρωτοκόλλου πρέπει να αποτελούν αντικείμενο διαχείρισης της Επιτροπής σύμφωνα με την αρχή της προτεραιότητας, η διαχείρισή τους πρέπει να πραγματοποιείται σύμφωνα με τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (4). (6) Δεδομένου ότι η συμφωνία εφαρμόζεται από την 1η Ιουλίου 2011, ο παρών κανονισμός πρέπει να εφαρμόζεται από την ίδια ημερομηνία. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Οι κανόνες καταγωγής που ορίζονται στο παράρτημα II α) του πρωτοκόλλου για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας που επισυνάπτεται στη συμφωνία ελεύθερων συναλλαγών μεταξύ της Ευρωπαϊκής Ένωσης και των κρατών μελών της και της Δημοκρατίας της Κορέας (εφεξής «το πρωτόκολλο») εφαρμόζονται για τα προϊόντα που περιέχονται στο παράρτημα του παρόντος κανονισμού. 2. Οι κανόνες καταγωγής οι οποίοι αναφέρονται στην παράγραφο 1 εφαρμόζονται κατά παρέκκλιση των κανόνων καταγωγής που καθορίζονται στο παράρτημα II του πρωτοκόλλου, υπό την επιφύλαξη των ποσοστώσεων που καθορίζονται στο παράρτημα. Άρθρο 2 Οι κανόνες καταγωγής που προβλέπονται στον παρόντα κανονισμό εφαρμόζονται υπό τις κάτωθι προϋποθέσεις: α) όταν τα προϊόντα τίθενται σε ελεύθερη κυκλοφορία στο εσωτερικό της Ένωσης προσκομίζεται δήλωση, υπογεγραμμένη από τον εγκεκριμένο εξαγωγέα, με την οποία πιστοποιείται ότι τα εν λόγω προϊόντα πληρούν τους όρους της παρέκκλισης· β) η δήλωση που αναφέρεται στο στοιχείο α) περιλαμβάνει την ακόλουθη ένδειξη στα αγγλικά: «Derogation - Annex II(a) of the Protocol concerning the definition of originating products and methods of administrative cooperation» (Παρέκκλιση - Παράρτημα II α) του πρωτοκόλλου για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας). Άρθρο 3 1. Εάν το πιστοποιητικό καταγωγής αφορά παρασκευάσματα από σουρίμι (κωδικός ΣΟ 1604 20 05), τότε συνοδεύεται από έγγραφες αποδείξεις ότι το παρασκεύασμα σουρίμι αποτελείται από ψάρι σε ποσοστό τουλάχιστον 40 τοις εκατό κατά βάρος προϊόντος και ότι ως πρωταρχικό συστατικό της βάσης σουρίμι χρησιμοποιήθηκε το είδος των γάδων της Αλάσκας (theragra Chalcogramma). 2. Όπου απαιτείται, το «πρωταρχικό συστατικό» όπως αναφέρεται στην παράγραφο 1, ερμηνεύεται από την τελωνειακή επιτροπή σύμφωνα με το άρθρο 28 του πρωτοκόλλου. Άρθρο 4 1. Οι έγγραφες αποδείξεις που αναφέρονται στο άρθρο 3 αποτελούνται από τουλάχιστον μία υπογεγραμμένη δήλωση στα αγγλικά από τον εγκεκριμένο εξαγωγέα, σύμφωνα με την οποία: α) το παρασκεύασμα σουρίμι αποτελείται από ψάρι σε ποσοστό τουλάχιστον 40 τοις εκατό κατά βάρος προϊόντος· β) ως πρωταρχικό συστατικό της βάσης σουρίμι χρησιμοποιήθηκε το είδος των γάδων της Αλάσκας (theragra Chalcogramma). 2. Η δήλωση της παραγράφου 1 περιλαμβάνει επίσης τα εξής: α) η χρησιμοποιηθείσα ποσότητα του είδους των γάδων της Αλάσκας (theragra Chalcogramma) ως ποσοστό των χρησιμοποιηθέντων ψαριών για την παρασκευή του σουρίμι· β) τη χώρα καταγωγής των γάδων της Αλάσκας. Άρθρο 5 Εάν το πιστοποιητικό καταγωγής αφορά βαμμένα υφάσματα των κωδικών ΣΟ 5408 22 και 5408 32, τότε συνοδεύεται από έγγραφες αποδείξεις ότι το άβαφο ύφασμα που χρησιμοποιήθηκε δεν υπερβαίνει το 50 τοις εκατό της τιμής εκ του εργοστασίου του προϊόντος. Άρθρο 6 Οι έγγραφες αποδείξεις που αναφέρονται στο άρθρο 5 αποτελούνται από τουλάχιστον μία υπογεγραμμένη δήλωση στα αγγλικά από τον εγκεκριμένο εισαγωγέα, σύμφωνα με την οποία το άβαφο ύφασμα που χρησιμοποιήθηκε δεν υπερβαίνει το 50 τοις εκατό της τιμής εκ του εργοστασίου του προϊόντος. Η δήλωση περιλαμβάνει επίσης τα ακόλουθα: α) την τιμή σε ευρώ των μη καταγόμενων άβαφων υφασμάτων που χρησιμοποιήθηκαν για την κατασκευή των βαμμένων υφασμένων υφασμάτων (κωδικοί ΣΟ 5408 22 και 5408 32)· β) την τιμή εκ του εργοστασίου σε ευρώ των βαμμένων υφασμένων υφασμάτων (κωδικοί ΣΟ 5408 22 και 5408 32). Άρθρο 7 Η διαχείριση των δασμολογικών ποσοστώσεων που αναφέρονται στο παράρτημα του παρόντος κανονισμού πραγματοποιείται από την Επιτροπή σύμφωνα με τις διατάξεις των άρθρων 308α έως 308γ του κανονισμού (ΕΟΚ) αριθ. 2454/93. Άρθρο 8 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Οκτωβρίου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΗΣ ΕΠΙΤΡΟΠΉΣ της 15ης Ιουλίου 2010 περί της σύναψης μνημονίου συμφωνίας μεταξύ της Ευρωπαϊκής Επιτροπής και του Διεθνούς Οργανισμού Ατομικής Ενεργείας σχετικά με την EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας) (2010/398/Ευρατόμ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 199, Εκτιμώντας τα ακόλουθα: (1) Βάσει του άρθρου 35 της συνθήκης για την ίδρυση της Ευρωπαϊκής Κοινότητας Ατομικής Ενέργειας τα κράτη μέλη υποχρεούνται να δημιουργούν εγκαταστάσεις για να διενεργούν διαρκή έλεγχο της ραδιενέργειας στο περιβάλλον της επικράτειάς τους, και η Επιτροπή έχει το δικαίωμα προσβάσεως σ’ αυτές τις εγκαταστάσεις. (2) Σε αυτό το πλαίσιο, η Ευρωπαϊκή Επιτροπή έχει καταρτίσει κοινό μορφότυπο δεδομένων υπό την ονομασία EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας) καθώς και κατάλληλο δίκτυο με βάση το Διαδίκτυο, για να διευκολύνει τη συνεχή και απρόσκοπτη ανταλλαγή των δεδομένων που προέρχονται από τα εθνικά δίκτυα αυτόματης παρακολούθησης του ρυθμού δόσης και τα προγράμματα επιτήρησης της περιβαλλοντικής ακτινοβολίας· τα ως άνω χρησιμοποιούνται στην Ευρωπαϊκή Κοινότητα Ατομικής Ενέργειας επί σειρά ετών και θεωρούνται πλέον αρκετά ώριμα προκειμένου η χρήση τους να επεκταθεί. (3) Η Ευρωπαϊκή Επιτροπή και ο Διεθνής Οργανισμός Ατομικής Ενεργείας (ΔΟΑΕ) εξέφρασαν την αμοιβαία τους απόφαση να ενισχύσουν σημαντικά την ποιότητα και την ένταση της συνεργασίας τους σε κοινή δήλωση που υπεγράφη το 2008. (4) Η ακτινοπροστασία, συμπεριλαμβανομένης της παγκόσμιας διάθεσης σε πραγματικό χρόνο των διαθέσιμων δεδομένων παρακολούθησης ακτινοβολιών, εντοπίστηκε ως ένας από τους συγκεκριμένους τομείς συνεργασίας κατά προτεραιότητα. (5) Η χρήση της δοκιμασμένης τεχνολογίας που ανέπτυξε η Ευρωπαϊκή Επιτροπή για την EURDEP είναι ιδανικός τρόπος εξασφάλισης της αυτόματης ανταλλαγής δεδομένων και αποτελεί σημαντική συμβολή στην ανάπτυξη παγκόσμιου συστήματος παρακολούθησης της περιβαλλοντικής ραδιενέργειας. (6) Η διάθεση της τεχνολογίας της EURDEP στον ΔΟΑΕ είναι προς το συμφέρον της Ευρωπαϊκής Κοινότητας Ατομικής Ενέργειας, δεδομένου ότι μέσω της συμμετοχής του ΔΟΑΕ οι συμμετέχοντες στο ευρωπαϊκό δίκτυο θα αποκτήσουν πρόσβαση στα στοιχεία παρακολούθησης της περιβαλλοντικής ραδιενέργειας ανά την υφήλιο. (7) Με βάση τα ανωτέρω, καταρτίστηκε το παρόν μνημόνιο συμφωνίας στο πλαίσιο των σχέσεων της Ευρατόμ και της ΔΕΑΕ, προκειμένου να καλυφθούν οι τεχνικές πτυχές της συνεργασίας μεταξύ της ΔΕΑΕ και της Ευρατόμ όσον αφορά την EURDEP. (8) Από το παρόν μνημόνιο συμφωνίας δεν προκύπτουν δημοσιονομικές συνέπειες ή νομικές υποχρεώσεις, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται το μνημόνιο συμφωνίας μεταξύ της Ευρωπαϊκής Επιτροπής και του Διεθνούς Οργανισμού Ατομικής Ενεργείας σχετικά με την EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας) που περιέχεται στο παράρτημα. Άρθρο 2 Ο αρμόδιος για θέματα Ενέργειας Επίτροπος Günther Oettinger υπογράφει εξ ονόματος της Επιτροπής το μνημόνιο συμφωνίας μεταξύ της Ευρωπαϊκής Επιτροπής και του Διεθνούς Οργανισμού Ατομικής Ενεργείας σχετικά με την EURDEP (Ευρωπαϊκή Πλατφόρμα Ανταλλαγής Δεδομένων Ακτινοβολίας). Βρυξέλλες, 15 Ιουλίου 2010.

Προστασία του περιβάλλοντος

Περιβαλλοντική πολιτική

Πυρηνική βιομηχανία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1208/2011 ΤΗΣ ΕΠΙΤΡΟΠΉΣ της 22ας Νοεμβρίου 2011 σχετικά με την τροποποίηση και τη διόρθωση του κανονισμού (ΕΚ) αριθ. 288/2009 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη χορήγηση κοινοτικής ενίσχυσης για την προμήθεια οπωροκηπευτικών, μεταποιημένων οπωροκηπευτικών και προϊόντων μπανάνας στα παιδιά σε εκπαιδευτικά ιδρύματα στο πλαίσιο σχεδίου προώθησης της κατανάλωσης φρούτων στα σχολεία Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 103η στοιχείο στ), σε συνδυασμό με το άρθρο 4, Εκτιμώντας τα ακόλουθα: (1) Με βάση την πείρα που αποκτήθηκε από τη διαχείριση του σχεδίου προώθησης της κατανάλωσης φρούτων στα σχολεία που προβλέπεται στο άρθρο 103ζα του κανονισμού (ΕΚ) αριθ. 1234/2007 και για την απλοποίηση της εφαρμογής του, είναι αναγκαία η αποσαφήνιση και η απλοποίηση σειράς διατάξεων του κανονισμού (ΕΚ) αριθ. 288/2009 (2). (2) Το άρθρο 103ζα παράγραφος 2 του κανονισμού (ΕΚ) αριθ. 1234/2007 απαιτεί από τα κράτη μέλη να λάβουν τα αναγκαία συνοδευτικά μέτρα για να καταστεί το σχέδιο τους αποτελεσματικό. Για τα συνοδευτικά μέτρα δεν χορηγείται ενωσιακή ενίσχυση στο πλαίσιο του σχεδίου προώθησης της κατανάλωσης φρούτων στα σχολεία. Συνεπώς, είναι αναγκαίο να διαχωριστούν με μεγαλύτερη ακρίβεια τα μέτρα αυτά από τα μέτρα επικοινωνίας τα οποία είναι επιλέξιμα για ενωσιακή ενίσχυση. (3) Το άρθρο 5 παράγραφος 1 του κανονισμού (ΕΚ) αριθ. 288/2009 προβλέπει κατάλογο των δαπανών που είναι επιλέξιμες για ενωσιακή ενίσχυση. Για τη διασφάλιση της χρηστής δημοσιονομικής διαχείρισης και του ελέγχου των δαπανών, είναι αναγκαίο να καθοριστεί σαφέστερα ποιες δαπάνες είναι επιλέξιμες για ενωσιακή ενίσχυση. Για την εξασφάλιση της αποτελεσματικότητας του σχεδίου, είναι αναγκαίο να προβλεφθεί ότι δεν χορηγείται ενωσιακή ενίσχυση για δαπάνες προσωπικού με εξαίρεση ορισμένες δαπάνες προσωπικού που συνδέονται άμεσα με την εφαρμογή του σχεδίου. (4) Η πείρα έδειξε ότι οι λεπτομερείς κανόνες για τις αιτήσεις ενίσχυσης και την καταβολή της ενίσχυσης που προβλέπονται στον κανονισμό (ΕΚ) αριθ. 288/2009 είναι δύσκολο να εφαρμοστούν όσον αφορά τους φορείς που μπορούν να εκτελέσουν τα καθήκοντα παρακολούθησης, αξιολόγησης και επικοινωνίας στο πλαίσιο του σχεδίου προώθησης της κατανάλωσης φρούτων στα σχολεία, όταν οι φορείς αυτοί δεν συμμετέχουν στην παράδοση των προϊόντων. Ως εκ τούτου, είναι αναγκαίο να αποσαφηνιστούν οι όροι υπό τους οποίους θα πρέπει να χορηγείται η ενίσχυση για τις δραστηριότητες παρακολούθησης, αξιολόγησης και επικοινωνίας. (5) Για τον περιορισμό των απαιτήσεων ελέγχου όσον αφορά τους αιτούντες ενίσχυση οι οποίοι είναι αποκλειστικά υπεύθυνοι για τα καθήκοντα παρακολούθησης, αξιολόγησης και επικοινωνίας, θα πρέπει να απλοποιηθούν οι κανόνες για τους ελέγχους και τις επαληθεύσεις. Λόγω του ειδικού χαρακτήρα των καθηκόντων αυτών, κρίνεται σκόπιμο να εξαιρούνται από τους επιτόπιους ελέγχους και να υπόκεινται μόνο σε πλήρεις διοικητικούς ελέγχους. (6) Στο άρθρο 3 παράγραφος 5 δεύτερη φράση του κανονισμού (ΕΚ) αριθ. 288/2009, υπάρχει ασυνέπεια μεταξύ των γλωσσικών εκδόσεων όσον αφορά την εφαρμογή του σχεδίου προώθησης της κατανάλωσης φρούτων στα σχολεία από τα κράτη μέλη. Θα πρέπει να αποσαφηνιστεί σε ορισμένες γλωσσικές εκδόσεις ότι, εάν τα κράτη μέλη επιλέξουν να εφαρμόσουν περισσότερα του ενός σχέδια, θα πρέπει να εκπονήσουν στρατηγική για κάθε σχέδιο. (7) Κατά συνέπεια, ο κανονισμός (ΕΚ) αριθ. 288/2009 πρέπει να τροποποιηθεί και να διορθωθεί αναλόγως. (8) Για λόγους προγραμματισμού και για να εξασφαλιστεί ότι οι κανόνες δεν αλλάζουν κατά την περίοδο εφαρμογής, είναι αναγκαίο να εφαρμοστούν οι τροποποιήσεις που θεσπίζονται με τον παρόντα κανονισμό από την αρχή της τρέχουσας περιόδου εφαρμογής του σχεδίου προώθησης της κατανάλωσης φρούτων στα σχολεία, δηλαδή από την 1η Αυγούστου 2011. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποίηση του κανονισμού (ΕΚ) αριθ. 288/2009 Ο κανονισμός (ΕΚ) αριθ. 288/2009 τροποποιείται ως εξής: (1) Στο άρθρο 3, η παράγραφος 4 αντικαθίσταται από το ακόλουθο κείμενο: «4. Τα κράτη μέλη περιγράφουν στη στρατηγική τους τα συνοδευτικά μέτρα που θεσπίζουν για να διασφαλίσουν την επιτυχή εφαρμογή του σχεδίου τους. Τα μέτρα αυτά έχουν εκπαιδευτικό χαρακτήρα και εστιάζουν στη βελτίωση των γνώσεων της ομάδας-στόχου όσον αφορά τον τομέα των οπωροκηπευτικών ή τις υγιεινές διατροφικές συνήθειες και μπορεί να αφορούν τους δασκάλους και τους γονείς.». (2) Το άρθρο 5 τροποποιείται ως εξής: α) Η παράγραφος 1 τροποποιείται ως εξής: (i) το πρώτο εδάφιο αντικαθίσταται από το ακόλουθο κείμενο: «Οι ακόλουθες δαπάνες είναι επιλέξιμες για την ενωσιακή ενίσχυση που αναφέρεται στο άρθρο 103ζα του κανονισμού (ΕΚ) αριθ. 1234/2007: α) δαπάνες για οπωροκηπευτικά, μεταποιημένα οπωροκηπευτικά και προϊόντα μπανάνας τα οποία εμπίπτουν στο σχέδιο προώθησης της κατανάλωσης φρούτων στα σχολεία και παραδίδονται σε εκπαιδευτικό ίδρυμα· β) συναφείς δαπάνες, δηλαδή δαπάνες που είναι άμεσα συνδεδεμένες με την εφαρμογή του σχεδίου προώθησης της κατανάλωσης φρούτων στα σχολεία και περιλαμβάνουν μόνο: (i) δαπάνες για αγορά, μίσθωση και χρηματοδοτική μίσθωση εξοπλισμού, εφόσον προβλέπεται στη στρατηγική· (ii) δαπάνες για δραστηριότητες παρακολούθησης και αξιολόγησης που αναφέρονται στο άρθρο 12, οι οποίες συνδέονται άμεσα με το σχέδιο προώθησης της κατανάλωσης φρούτων στα σχολεία· (iii) δαπάνες επικοινωνίας οι οποίες συνδέονται άμεσα με την ενημέρωση του ευρύτερου κοινού σχετικά με το σχέδιο προώθησης της κατανάλωσης φρούτων στα σχολεία και περιλαμβάνουν την αφίσα που αναφέρεται στο άρθρο 14 παράγραφος 1· στις δαπάνες αυτές μπορούν να περιλαμβάνονται επίσης ένα ή περισσότερα από τα ακόλουθα μέτρα και δραστηριότητες επικοινωνίας: - ενημερωτικές εκστρατείες με ραδιοτηλεοπτικά μέσα, ηλεκτρονική επικοινωνία, εφημερίδες και άλλα παρόμοια μέσα· - ενημερωτικές συναντήσεις, συνέδρια, σεμινάρια και ημερίδες με στόχο την ενημέρωση του ευρύτερου κοινού σχετικά με το σχέδιο και παρόμοιες εκδηλώσεις· - υλικό ενημέρωσης και προώθησης, όπως επιστολές, έντυπα, φυλλάδια, διαφημιστικά αντικείμενα και άλλα παρόμοια.»· (ii) προστίθεται το ακόλουθο νέο εδάφιο: «Ο φόρος προστιθέμενης αξίας (ΦΠΑ) και οι δαπάνες προσωπικού δεν είναι επιλέξιμοι για την ενωσιακή ενίσχυση που προβλέπεται στο άρθρο 103ζα του κανονισμού (ΕΚ) αριθ. 1234/2007, με εξαίρεση τα έξοδα προσωπικού που αποτελούν μέρος των δαπανών οι οποίες συνδέονται με τις δραστηριότητες που αναφέρονται στο πρώτο εδάφιο της παρούσας παραγράφου, εφόσον οι δραστηριότητες αυτές έχουν ανατεθεί σε τρίτους.» β) Η παράγραφος 2 αντικαθίσταται από το ακόλουθο κείμενο: «2. Το συνολικό ποσό των δαπανών που αναφέρονται στην παράγραφο 1 πρώτο εδάφιο στοιχείο β) σημείο (iii) αποτελεί σταθερό ποσό και υπόκειται σε ανώτατο όριο που δεν υπερβαίνει το 5 % του ετήσιου ποσού της ενωσιακής ενίσχυσης που διατίθεται στο σχετικό κράτος μέλος, μετά την οριστική κατανομή που αναφέρεται στο άρθρο 4 παράγραφος 4. Το συνολικό ποσό των δαπανών που αναφέρονται στην παράγραφο 1 πρώτο εδάφιο στοιχείο β) σημεία (i) και (ii) δεν υπερβαίνει το 10 % του ετήσιου ποσού της ενωσιακής ενίσχυσης που διατίθεται στο σχετικό κράτος μέλος, μετά την οριστική κατανομή που αναφέρεται στο άρθρο 4 παράγραφος 4.» (3) Το άρθρο 7 αντικαθίσταται από το ακόλουθο κείμενο: «Άρθρο 7 Γενικοί όροι έγκρισης των αιτούντων ενίσχυση 1. Η έγκριση από την αρμόδια αρχή των αιτούντων ενίσχυσης υπόκειται στις ακόλουθες δεσμεύσεις τις οποίες αναλαμβάνει εγγράφως ο αιτών: α) να χρησιμοποιεί τα προϊόντα που χρηματοδοτούνται στο πλαίσιο σχεδίου προώθησης της κατανάλωσης φρούτων στα σχολεία σύμφωνα με τον παρόντα κανονισμό για κατανάλωση από τα παιδιά που φοιτούν στο οικείο εκπαιδευτικό ίδρυμα ή στα εκπαιδευτικά ιδρύματα για τα οποία ζητεί την ενίσχυση· β) να χρησιμοποιεί την ενίσχυση για την παρακολούθηση και την αξιολόγηση του σχεδίου προώθησης της κατανάλωσης φρούτων στα σχολεία ή για επικοινωνία σύμφωνα με τους στόχους του σχεδίου· γ) να επιστρέφει οποιοδήποτε ποσό ενίσχυσης έχει καταβληθεί αχρεωστήτως, για τις αντίστοιχες ποσότητες, σε περίπτωση που διαπιστωθεί ότι τα εν λόγω προϊόντα δεν διατέθηκαν στα παιδιά που προβλέπονται στο άρθρο 2 ή σε περίπτωση που η ενίσχυση καταβλήθηκε για προϊόντα που δεν είναι επιλέξιμα δυνάμει του παρόντος κανονισμού· δ) σε περίπτωση απάτης ή σοβαρής αμέλειας, να καταβάλει ποσό ίσο με τη διαφορά μεταξύ του αρχικώς καταβληθέντος ποσού και του ποσού που δικαιούται ο αιτών· ε) να θέσει στη διάθεση των αρμοδίων αρχών, κατόπιν αιτήσεώς τους, τα δικαιολογητικά· στ) να υπόκειται σε κάθε έλεγχο, ιδίως έλεγχο των αρχείων του και φυσικό έλεγχο, που έχει αποφασίσει η αρμόδια αρχή του κράτους μέλους. 2. Στην περίπτωση των αιτούντων ενίσχυση που αναφέρονται στο άρθρο 6 παράγραφος 2 στοιχείο ε) σημείο (ii), εφαρμόζονται μόνο τα στοιχεία β), δ) και ε) της παραγράφου 1 του παρόντος άρθρου. 3. Οι αιτούντες ενίσχυση που αναφέρονται στο άρθρο 6 παράγραφος 2 στοιχεία γ) και δ) και στοιχείο ε) σημείο (i) αναλαμβάνουν εγγράφως την πρόσθετη δέσμευση να τηρούν αρχεία των ονομάτων και διευθύνσεων των εκπαιδευτικών ιδρυμάτων ή, κατά περίπτωση, των εκπαιδευτικών αρχών, καθώς και των προϊόντων και των ποσοτήτων που πωλήθηκαν ή διατέθηκαν στα εν λόγω ιδρύματα ή αρχές. 4. Τα κράτη μέλη δύνανται να απαιτούν την ανάληψη περαιτέρω δεσμεύσεων εγγράφως από τον αιτούντα.». (4) Το άρθρο 8 απαλείφεται. (5) Το άρθρο 10 τροποποιείται ως εξής: α) Η παράγραφος 1 αντικαθίσταται από το ακόλουθο κείμενο: «1. Οι αιτήσεις ενίσχυσης υποβάλλονται σύμφωνα με τους κανόνες που καθορίζει η αρμόδια αρχή του κράτους μέλους. Οι αιτήσεις ενίσχυσης που υποβάλλονται από τους αιτούντες οι οποίοι αναφέρονται στο άρθρο 6 παράγραφος 2 στοιχεία α) έως δ) και στο στοιχείο ε) σημείο (i) περιλαμβάνουν τουλάχιστον τις ακόλουθες πληροφορίες: α) τις ποσότητες που διανεμήθηκαν· β) το όνομα και τη διεύθυνση ή τον αναγνωριστικό αριθμό του εκπαιδευτικού ιδρύματος ή της εκπαιδευτικής αρχής που αφορούν οι πληροφορίες οι οποίες προβλέπονται στο στοιχείο α) της παρούσας παραγράφου· γ) τον αριθμό των παιδιών που φοιτούν στο αντίστοιχο εκπαιδευτικό ίδρυμα της ομάδας-στόχου όπως καθορίζεται στη στρατηγική του κράτους μέλους· δ) τα δικαιολογητικά που καθορίζουν τα κράτη μέλη.». β) Στην παράγραφο 3, προστίθεται η ακόλουθη φράση: «Στην περίπτωση αιτήσεων ενίσχυσης για την έκθεση αξιολόγησης που καταρτίζεται σύμφωνα με το άρθρο 12, η προθεσμία είναι η τελευταία ημέρα του πρώτου μήνα που έπεται του τέλους της προθεσμίας αξιολόγησης που αναφέρεται στο άρθρο 12 παράγραφος 2.» γ) Στην παράγραφο 4, η πρώτη φράση αντικαθίσταται από το ακόλουθο κείμενο: «Τα ποσά για τα οποία υποβλήθηκε αίτηση αιτιολογούνται από δικαιολογητικά τα οποία τίθενται στη διάθεση των αρμοδίων αρχών.». (6) Το άρθρο 11 τροποποιείται ως εξής: α) Στην παράγραφο 1, η εισαγωγική φράση αντικαθίσταται από το ακόλουθο κείμενο: «Όσον αφορά τους αιτούντες ενίσχυση που αναφέρονται στο άρθρο 6 παράγραφος 2 στοιχεία α) έως δ) και στοιχείο ε) σημείο (i), η ενίσχυση καταβάλλεται μόνο:». β) Παρεμβάλλεται η ακόλουθη νέα παράγραφος 1α: «1α. Όσον αφορά τους αιτούντες ενίσχυση που αναφέρονται στο άρθρο 6 παράγραφος 2 στοιχείο ε) σημείο (ii), η ενίσχυση καταβάλλεται μόνο κατόπιν της παράδοσης των σχετικών προϊόντων ή υπηρεσιών και κατόπιν προσκόμισης των σχετικών δικαιολογητικών που απαιτούνται από τις αρμόδιες αρχές του κράτους μέλους.» γ) Στην παράγραφο 3, το δεύτερο εδάφιο αντικαθίσταται από το ακόλουθο κείμενο: «Σε περίπτωση υπέρβασης της προβλεπομένης στο άρθρο 10 παράγραφος 3 προθεσμίας κατά δύο μήνες, η ενίσχυση μειώνεται περαιτέρω κατά 1 % ανά πρόσθετη ημέρα.» (7) Στο άρθρο 12, η παράγραφος 2 αντικαθίσταται από το ακόλουθο κείμενο: «2. Τα κράτη μέλη αξιολογούν την εφαρμογή του σχεδίου τους για την προώθηση της κατανάλωσης φρούτων στα σχολεία και εκτιμούν την αποτελεσματικότητά του. Για την περίοδο εφαρμογής από την 1η Αυγούστου 2010 έως τις 31 Ιουλίου 2011, τα κράτη μέλη κοινοποιούν τα αποτελέσματα της αξιολόγησής τους στην Επιτροπή έως τις 29 Φεβρουαρίου 2012. Για τις επόμενες περιόδους εφαρμογής, τα κράτη μέλη, έως το τέλος Φεβρουαρίου κάθε πέμπτου έτους μετά την 29η Φεβρουαρίου 2012, υποβάλλουν στην Επιτροπή έκθεση αξιολόγησης που καλύπτει την προηγούμενη πενταετή περίοδο εφαρμογής.» (8) Το άρθρο 13 τροποποιείται ως εξής: α) Οι παράγραφοι 1 και 2 αντικαθίστανται από το ακόλουθο κείμενο: «1. Τα κράτη μέλη λαμβάνουν όλα τα απαραίτητα μέτρα ώστε να διασφαλίσουν τη συμμόρφωση με τον παρόντα κανονισμό. Τα μέτρα αυτά περιλαμβάνουν πλήρεις διοικητικούς ελέγχους όλων των αιτήσεων ενίσχυσης. 2. Σε περίπτωση που ένας αιτών ο οποίος αναφέρεται στο άρθρο 6 παράγραφος 2 στοιχεία α) έως δ) και στοιχείο ε) σημείο (i), υποβάλει αίτηση ενίσχυσης, οι διοικητικοί έλεγχοι περιλαμβάνουν έλεγχο των δικαιολογητικών που καθορίζουν τα κράτη μέλη όσον αφορά την παράδοση των προϊόντων. Οι διοικητικοί έλεγχοι συμπληρώνονται από επιτόπιους ελέγχους, οι οποίοι αφορούν ιδίως: α) τα αρχεία που προβλέπονται στο άρθρο 7, συμπεριλαμβανομένων των λογιστικών στοιχείων όπως τα τιμολόγια αγοράς και πώλησης και τα αποσπάσματα κίνησης τραπεζικών λογαριασμών· β) τη χρήση των επιδοτούμενων προϊόντων σύμφωνα με τις διατάξεις του παρόντος κανονισμού, ιδίως στην περίπτωση όπου υπάρχουν βάσιμες υπόνοιες παρατυπίας.» β) Παρεμβάλλεται η ακόλουθη νέα παράγραφος 2α: «2α. Σε περίπτωση που ένας αιτών ο οποίος αναφέρεται στο άρθρο 6 παράγραφος 2 στοιχείο ε) σημείο (ii), υποβάλει αίτηση ενίσχυσης, οι διοικητικοί έλεγχοι περιλαμβάνουν έλεγχο της παράδοσης των προϊόντων και των υπηρεσιών και της ειλικρίνειας των δηλούμενων δαπανών.». γ) Στην παράγραφο 3, το πρώτο εδάφιο αντικαθίσταται από το ακόλουθο κείμενο: «Ο συνολικός αριθμός των επιτόπιων ελέγχων που διενεργούνται κάθε περίοδο από την 1η Αυγούστου έως τις 31 Ιουλίου καλύπτει τουλάχιστον το 5 % της ενίσχυσης που έχει διανεμηθεί σε εθνικό επίπεδο και τουλάχιστον το 5 % όλων των αιτούντων που αναφέρονται στο άρθρο 6 παράγραφος 2 στοιχεία α) έως δ) και στοιχείο ε) σημείο (i).» δ) Στην πρώτη φράση της παραγράφου 6, η αναφορά στο στοιχείο ε) αντικαθίσταται από αναφορά στο στοιχείο ε) σημείο (i) του άρθρου 6 παράγραφος 2. (9) Το άρθρο 14 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Εφόσον τα κράτη μέλη αποφασίσουν να μη χρησιμοποιήσουν την αφίσα που αναφέρεται στην παράγραφο 1, εξηγούν σαφώς στη στρατηγική τους τον τρόπο με τον οποίο θα ενημερώσουν το κοινό σχετικά με τη χρηματοδοτική συνεισφορά της Ευρωπαϊκής Ένωσης στο σχέδιό τους.». β) Παρεμβάλλεται η ακόλουθη νέα παράγραφος 2α: «2α. Οι ιστότοποι ή κάθε άλλο μέσο επικοινωνίας που αναφέρεται στο άρθρο 5 παράγραφος 1 στοιχείο β) σημείο (iii), που αφορούν το σχέδιο προώθησης της κατανάλωσης φρούτων στα σχολεία ενός κράτους μέλους, φέρουν σε κάθε περίπτωση την ευρωπαϊκή σημαία και αναφέρουν το ευρωπαϊκό «σχέδιο προώθησης της κατανάλωσης φρούτων στα σχολεία» και τη χρηματοδοτική στήριξη της Ευρωπαϊκής Ένωσης.». (10) Στο άρθρο 15 παράγραφος 1 δεύτερο εδάφιο, τα στοιχεία α) και β) αντικαθίσταται από το ακόλουθο κείμενο: «α) τα αποτελέσματα της παρακολούθησης, όπως προβλέπεται στο άρθρο 12 παράγραφος 1, στην ηλεκτρονική διεύθυνση AGRI-HORT-SCHOOLFRUIT@ec.europa.eu· β) τις λεπτομέρειες και τα πορίσματα των επιτόπιων ελέγχων που διενεργήθηκαν σύμφωνα με τα άρθρα 13 και 16 στην ηλεκτρονική διεύθυνση AGRI-J2@ec.europa.eu.». Άρθρο 2 Διόρθωση του κανονισμού (ΕΚ) αριθ. 288/2009 Δεν αφορά την ελληνική έκδοση. Άρθρο 3 Έναρξη ισχύος και εφαρμογή Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Αυγούστου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Νοεμβρίου 2011.

Εκπαιδευτικά Ιδρύματα


ΑΠΌΦΑΣΗ ΤΗΣ ΕΠΙΤΡΟΠΉΣ της 28ης Απριλίου 2011 για τον καθορισμό των οικολογικών κριτηρίων απονομής του οικολογικού σήματος της ΕΕ σε απορρυπαντικά πλυντηρίων πιάτων [κοινοποιηθείσα υπό τον αριθμό Ε(2011) 2806] (Κείμενο που παρουσιάζει ενδιαφέρον για τον ΕΟΧ) (2011/263/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2, Μετά από διαβουλεύσεις με το Συμβούλιο Οικολογικής Σήμανσης της Ευρωπαϊκής Ένωσης, Εκτιμώντας τα ακόλουθα: (1) Βάσει του κανονισμού (ΕΚ) αριθ. 66/2010, το οικολογικό σήμα της ΕΕ μπορεί να απονέμεται στα προϊόντα με μειωμένες περιβαλλοντικές επιπτώσεις σε όλη τη διάρκεια του κύκλου ζωής τους. (2) Ο κανονισμός (ΕΚ) αριθ. 66/2010 προβλέπει ότι καθορίζονται εξειδικευμένα κριτήρια για το οικολογικό σήμα της ΕΕ ανά κατηγορία προϊόντων. (3) Με την απόφαση 1999/427/ΕΚ της Επιτροπής (2) καθορίστηκαν τα οικολογικά κριτήρια καθώς και οι συναφείς απαιτήσεις εκτίμησης και εξακρίβωσης, για απορρυπαντικά πλυντηρίων πιάτων. Σε συνέχεια της επανεξέτασης των κριτηρίων που καθορίζονταν στην εν λόγω απόφαση, με την απόφαση 2003/31/ΕΚ της Επιτροπής (3) καθορίστηκαν αναθεωρημένα κριτήρια που ισχύουν μέχρι τις 30 Απριλίου 2011. (4) Τα εν λόγω κριτήρια επανεξετάστηκαν περαιτέρω με βάση τις τεχνολογικές εξελίξεις. Από την επανεξέταση προκύπτει ότι απαιτείται τροποποίηση του ορισμού της κατηγορίας προϊόντων έτσι ώστε να συμπεριληφθεί μια νέα υποκατηγορία προϊόντων και να καθοριστούν νέα κριτήρια. Τα εν λόγω νέα κριτήρια, καθώς και οι σχετικές απαιτήσεις εκτίμησης και εξακρίβωσης πρέπει να ισχύουν επί τέσσερα έτη από την ημερομηνία έκδοσης της παρούσας απόφασης. (5) Η απόφαση 2003/31/ΕΚ πρέπει συνεπώς να αντικατασταθεί για λόγους σαφήνειας. (6) Πρέπει να προβλεφθεί μεταβατική περίοδος προκειμένου να επιτραπεί στους παραγωγούς των οποίων τα προϊόντα έλαβαν το οικολογικό σήμα για απορρυπαντικά πλυντηρίων πιάτων με βάση τα κριτήρια που περιλαμβάνονται στην απόφαση 2003/31/ΕΚ, ώστε να έχουν επαρκή χρόνο για να προσαρμόσουν τα προϊόντα τους στα αναθεωρημένα κριτήρια και απαιτήσεις. Οι παραγωγοί πρέπει επίσης να έχουν το δικαίωμα να υποβάλλουν αιτήσεις με βάση τα κριτήρια που ορίζονται στην απόφαση 2003/31/ΕΚ ή τα κριτήρια που προβλέπονται στην παρούσα απόφαση, έως ότου λήξει η περίοδος ισχύος της εν λόγω απόφασης. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 του κανονισμού (ΕΚ) αριθ. 66/2010, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στην κατηγορία προϊόντων «απορρυπαντικά πλυντηρίων πιάτων» περιλαμβάνονται απορρυπαντικά για πλυντήρια πιάτων και προϊόντα υποβοηθητικά ξεβγάλματος, υπό μορφή σκόνης, υγρού ή οιαδήποτε άλλη μορφή, που προορίζονται να διατεθούν στο εμπόριο και να χρησιμοποιηθούν αποκλειστικά σε αυτόματα οικιακά πλυντήρια πιάτων και σε αυτόματα πλυντήρια πιάτων επαγγελματικής χρήσης τα οποία είναι παρόμοια με τα οικιακά πλυντήρια πιάτων ως προς το μέγεθος και τον τρόπο χρήσης. Άρθρο 2 Για τους σκοπούς της παρούσας απόφασης, ισχύουν οι ακόλουθοι ορισμοί: «Ουσία»: τα χημικά στοιχεία και οι ενώσεις τους στη φυσική τους κατάσταση ή λαμβανόμενα με οποιαδήποτε διεργασία παραγωγής, συμπεριλαμβανομένων κάθε προσθέτου που απαιτείται για τη διατήρηση της σταθερότητας των προϊόντων και κάθε πρόσμειξης που προκύπτει από τη χρησιμοποιούμενη διεργασία, αλλά εξαιρουμένων των διαλυτών, οι οποίοι είναι δυνατόν να διαχωριστούν χωρίς να επηρεάζεται η σταθερότητα της ουσίας ή να μεταβάλλεται η σύστασή της. Άρθρο 3 Προκειμένου να απονεμηθεί το οικολογικό σήμα της ΕΕ δυνάμει του κανονισμού (ΕΚ) αριθ. 66/2010, ένα απορρυπαντικό πλυντηρίων πιάτων πρέπει να ανήκει στην κατηγορία προϊόντων «απορρυπαντικά πλυντηρίων πιάτων» που ορίζεται στο άρθρο 1 και να συμμορφώνεται με τα κριτήρια που προβλέπονται στο παράρτημα της παρούσας απόφασης. Άρθρο 4 Τα κριτήρια για την κατηγορία προϊόντων «απορρυπαντικά πλυντηρίων πιάτων», καθώς και οι σχετικές απαιτήσεις εκτίμησης και εξακρίβωσης ισχύουν επί τέσσερα έτη από την ημερομηνία έκδοσης της παρούσας απόφασης. Άρθρο 5 Για διοικητικούς σκοπούς, η κατηγορία προϊόντων «απορρυπαντικά πλυντηρίων πιάτων» χαρακτηρίζεται με τον κωδικό αριθμό «015». Άρθρο 6 Η απόφαση 2003/31/ΕΚ καταργείται. Άρθρο 7 1. Κατά παρέκκλιση από το άρθρο 6, οι αιτήσεις απονομής του οικολογικού σήματος της ΕΕ για προϊόντα υπαγόμενα στην κατηγορία «απορρυπαντικά πλυντηρίων πιάτων», οι οποίες έχουν υποβληθεί πριν από την ημερομηνία έκδοσης της παρούσας απόφασης, αξιολογούνται σύμφωνα με τους όρους που καθορίζονται στην απόφαση 2003/31/ΕΚ. 2. Οι αιτήσεις για την απονομή του οικολογικού σήματος της ΕΕ σε προϊόντα που εμπίπτουν στην κατηγορία προϊόντων «απορρυπαντικά πλυντηρίων πιάτων», οι οποίες έχουν υποβληθεί μετά την ημερομηνία έκδοσης της παρούσας απόφασης, αλλά πριν από τις 30 Απριλίου 2011 το αργότερο, δύνανται να βασίζονται είτε στα κριτήρια που προβλέπονται στην απόφαση 2003/31/ΕΚ είτε στα κριτήρια που προβλέπονται στην παρούσα απόφαση. Οι αιτήσεις αυτές αξιολογούνται με βάση τα κριτήρια στα οποία βασίζονται. 3. Όταν το οικολογικό σήμα απονέμεται με βάση αίτηση που έχει αξιολογηθεί σύμφωνα με τα κριτήρια της απόφασης 2003/31/ΕΚ, μπορεί να χρησιμοποιηθεί επί δώδεκα μήνες μετά την ημερομηνία έκδοσης της παρούσας απόφασης. Άρθρο 8 Η παρούσα απόφαση απευθύνεται στα κράτη μέλη. Βρυξέλλες, 28 Απριλίου 2011.

Προστασία του περιβάλλοντος

Περιβαλλοντική πολιτική


ΑΠΌΦΑΣΗ ΤΟΥ ΣΥΜΒΟΥΛΊΟΥ της 8ης Νοεμβρίου 2010 σχετικά με την υπογραφή, εξ ονόματος της Ένωσης, και την προσωρινή εφαρμογή του πρωτοκόλλου της συμφωνίας Εταιρικής Σχέσης και Συνεργασίας για την εγκαθίδρυση εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου, για συμφωνία-πλαίσιο μεταξύ της Ευρωπαϊκής Ένωσης και της Ουκρανίας σχετικά με τις γενικές αρχές που διέπουν τη συμμετοχή της Ουκρανίας στα προγράμματα της Ένωσης (2011/34/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 114, 168, 169, 172, το άρθρο 173 παράγραφος 3, τα άρθρα 188 και 192, σε συνδυασμό με το άρθρο 218 παράγραφος 5 και το άρθρο 218 παράγραφος 8 πρώτο εδάφιο, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 18 Ιουνίου 2007, το Συμβούλιο εξουσιοδότησε την Επιτροπή να διαπραγματευθεί πρωτόκολλο της συμφωνίας Εταιρικής Σχέσης και Συνεργασίας για την εγκαθίδρυση εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου (1), για συμφωνία-πλαίσιο σχετικά με τις γενικές αρχές που διέπουν τη συμμετοχή της Ουκρανίας στα προγράμματα της Ένωσης (εφεξής «το πρωτόκολλο»). (2) Οι εν λόγω διαπραγματεύσεις ολοκληρώθηκαν προς ικανοποίηση της Επιτροπής. (3) Συνεπεία της έναρξης ισχύος της συνθήκης της Λισαβόνας, την 1η Δεκεμβρίου 2009, η Ευρωπαϊκή Ένωση αντικατέστησε και διεδέχθη την Ευρωπαϊκή Κοινότητα. (4) Το πρωτόκολλο θα πρέπει να υπογραφεί, εξ ονόματος της Ένωσης, με την επιφύλαξη της μεταγενέστερης σύναψής του. (5) Το πρωτόκολλο θα πρέπει να εφαρμοσθεί προσωρινά σύμφωνα με το άρθρο 10, εν αναμονή της ολοκλήρωσης των διαδικασιών για τη σύναψή του, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή του πρωτοκόλλου της συμφωνίας Εταιρικής Σχέσης και Συνεργασίας για την εγκαθίδρυση εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ουκρανίας, αφετέρου, για συμφωνία-πλαίσιο μεταξύ της Ευρωπαϊκής Ένωσης και της Ουκρανίας σχετικά με τις γενικές αρχές που διέπουν τη συμμετοχή της Ουκρανίας στα προγράμματα της Ένωσης (εφεξής «το πρωτόκολλο») εγκρίνεται, εξ ονόματος της Ένωσης, υπό την επιφύλαξη της σύναψης του εν λόγω πρωτοκόλλου. Το κείμενο του πρωτοκόλλου επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν το πρωτόκολλο, εξ ονόματος της Ένωσης, υπό την επιφύλαξη της σύναψής του. Άρθρο 3 Το πρωτόκολλο εφαρμόζεται προσωρινά από την ημερομηνία της υπογραφής του εν αναμονή της ολοκλήρωσης των διαδικασιών για τη σύναψή του. Άρθρο 4 Η παρούσα απόφαση αρχίζει να ισχύει από την ημέρα της έκδοσής της. Βρυξέλλες, 8 Νοεμβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΟΥ ΣΥΜΒΟΥΛΊΟΥ της 16ης Ιουλίου 2012 για την παράταση της περιόδου εφαρμογής των κατάλληλων μέτρων στην απόφαση 2011/492/ΕΕ που περατώνει τις διαβουλεύσεις με τη Δημοκρατία της Γουινέας-Μπισάου δυνάμει του άρθρου 96 της συμφωνίας εταιρικής σχέσης ΑΚΕ-ΕΕ και για την τροποποίηση της εν λόγω απόφασης (2012/387/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών αυτής, αφετέρου, που υπογράφηκε στην Κοτονού στις 23 Ιουνίου 2000 (1), όπως τροποποιήθηκε τελευταία στο Ουαγκαντούγκου στις 22 Ιουνίου 2010 (2) («συμφωνία εταιρικής σχέσης ΑΚΕ-ΕΕ»), και ιδίως το άρθρο 96, Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ (3) και ιδίως το άρθρο 3, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με την απόφαση 2011/492/ΕΕ του Συμβουλίου (4), περατώθηκαν οι διαβουλεύσεις με τη Δημοκρατία της Γουινέας-Μπισάου, δυνάμει του άρθρου 96 της συμφωνίας εταιρικής σχέσης ΑΚΕ-ΕΕ, και λήφθηκαν κατάλληλα μέτρα, όπως προσδιορίζεται στο παράρτημα της εν λόγω απόφασης. (2) Στις 12 Απριλίου 2012 έλαβε χώρα πραξικόπημα από στοιχεία των ένοπλων δυνάμεων τη στιγμή που επρόκειτο να ξεκινήσει η προεκλογική περίοδος για τον δεύτερο γύρο των προεδρικών εκλογών, μετά τον θάνατο του προέδρου Bacai Sanhá τον Ιανουάριο. (3) Τα ουσιώδη στοιχεία που αναφέρονται στο άρθρο 9 της συμφωνίας εταιρικής σχέσης ΑΚΕ-ΕΕ εξακολουθούν να παραβιάζονται και οι σημερινές συνθήκες στη Δημοκρατία της Γουινέας-Μπισάου έχουν χειροτερέψει σημαντικά και δεν εξασφαλίζουν τον σεβασμό των ανθρώπινων δικαιωμάτων, τις δημοκρατικές αρχές ή το κράτος δικαίου. (4) Ως εκ τούτου, η απόφαση 2011/492/ΕΕ θα πρέπει να τροποποιηθεί, ώστε να παραταθεί η περίοδος εφαρμογής των κατάλληλων μέτρων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η περίοδος ισχύος της απόφασης 2011/492/ΕΕ παρατείνεται για 12 μήνες. Προς τούτο, στο άρθρο 3 δεύτερο εδάφιο της απόφασης 2011/492/ΕΕ, η ημερομηνία «19 Ιουλίου 2012» αντικαθίσταται από «19 Ιουλίου 2013». Άρθρο 2 Η επιστολή στο παράρτημα της παρούσας απόφασης κοινοποιείται στις αρχές της Δημοκρατίας της Γουινέας-Μπισάου. Άρθρο 3 Η παρούσα απόφαση αρχίζει να ισχύει την ημερομηνία της έκδοσής της. Βρυξέλλες, 16 Ιουλίου 2012.

Κοινωνική πολιτική

ΚΟΙΝΩΝΙΚΑ ΘΕΜΑΤΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 653/2011 ΤΗΣ ΕΠΙΤΡΟΠΉΣ της 6ης Ιουλίου 2011 για την τροποποίηση του παραρτήματος I του κανονισμού (ΕΚ) αριθ. 1439/95, του παραρτήματος III του κανονισμού (ΕΚ) αριθ. 748/2008 και του παραρτήματος II του κανονισμού (ΕΚ) αριθ. 810/2008 όσον αφορά την αρχή που είναι εξουσιοδοτημένη για την έκδοση εγγράφων και πιστοποιητικών στην Αργεντινή Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV.6 της GATT (1), Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (2), Έχοντας υπόψη τον κανονισμό (ΕΚ) αριθ. 1439/95 της Επιτροπής, της 26ης Ιουνίου 1995, σχετικά με τους λεπτομερείς κανόνες εφαρμογής του κανονισμού (ΕΟΚ) αριθ. 3013/89 του Συμβουλίου για τις εισαγωγές και εξαγωγές προϊόντων στον τομέα του προβείου και αιγείου κρέατος (3), και ιδίως το άρθρο 12 παράγραφος 2, Έχοντας υπόψη τον κανονισμό (ΕΚ) αριθ. 748/2008 της Επιτροπής, της 30ής Ιουλίου 2008, περί του ανοίγματος και της διαχείρισης κοινοτικής δασμολογικής ποσόστωσης εισαγωγής για το κατεψυγμένο διάφραγμα βοοειδών που υπάγεται στον κωδικό ΣΟ 0206 29 91 (4), και ιδίως το άρθρο 6 παράγραφος 2, Έχοντας υπόψη τον κανονισμό (ΕΚ) αριθ. 810/2008 της Επιτροπής, της 11ης Αυγούστου 2008, για το άνοιγμα και τον τρόπο διαχείρισης των δασμολογικών ποσοστώσεων για τα βόεια κρέατα εκλεκτής ποιότητας, νωπά, διατηρημένα με απλή ψύξη ή κατεψυγμένα και για το κατεψυγμένο κρέας βουβάλου (5), και ιδίως το άρθρο 7 παράγραφος 2, Εκτιμώντας τα ακόλουθα: (1) Το παράρτημα I του κανονισμού (ΕΚ) αριθ. 1439/95 περιλαμβάνει κατάλογο των αρχών των τρίτων χωρών οι οποίες είναι εξουσιοδοτημένες για την έκδοση εγγράφων καταγωγής. (2) Το παράρτημα III του κανονισμού (ΕΚ) αριθ. 748/2008 περιλαμβάνει τις αρχές που είναι εξουσιοδοτημένες να εκδίδουν πιστοποιητικά γνησιότητας στην Αργεντινή. (3) Το παράρτημα II του κανονισμού (ΕΚ) αριθ. 810/2008 περιλαμβάνει κατάλογο υπηρεσιών χωρών εξαγωγής εξουσιοδοτημένων να εκδίδουν πιστοποιητικά γνησιότητας. (4) Η Αργεντινή έχει κοινοποιήσει στην Επιτροπή ότι από την 1η Ιουλίου 2011 η νέα αρχή που είναι εξουσιοδοτημένη για την έκδοση των εγγράφων καταγωγής και των πιστοποιητικών γνησιότητας για το βόειο, πρόβειο και αίγειο κρέας καταγωγής Αργεντινής είναι το Υπουργείο Οικονομίας και Οικονομικών. (5) Το παράρτημα I του κανονισμού (ΕΚ) αριθ. 1439/95, το παράρτημα III του κανονισμού (ΕΚ) αριθ. 748/2008 και το παράρτημα II του κανονισμού (ΕΚ) αριθ. 810/2008 πρέπει να τροποποιηθούν αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα I του κανονισμού (ΕΚ) αριθ. 1439/95, το σημείο 1 αντικαθίσταται από το ακόλουθο κείμενο: «1. Αργεντινή: Ministerio de Economía y Finanzas Públicas» Άρθρο 2 Το παράρτημα III του κανονισμού (ΕΚ) αριθ. 748/2008 αντικαθίσταται από το ακόλουθο κείμενο: «ΠΑΡΑΡΤΗΜΑ III Κατάλογος των αρχών στην Αργεντινή που είναι εξουσιοδοτημένες να εκδίδουν πιστοποιητικά γνησιότητας Αργεντινή: Ministerio de Economía y Finanzas Públicas: για διάφραγμα καταγωγής Αργεντινής όπως ορίζεται στο άρθρο 1 παράγραφος 3 στοιχείο α).» Άρθρο 3 Στο παράρτημα II του κανονισμού (ΕΚ) αριθ. 810/2008, η πρώτη περίπτωση αντικαθίσταται από το ακόλουθο κείμενο: «- MINISTERIO DE ECONOMÍA Y FINANZAS PÚBLICAS: για τα κρέατα καταγωγής Αργεντινής που ανταποκρίνονται στον ορισμό του άρθρου 2 στοιχείο α).» Άρθρο 4 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιουλίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Ιουλίου 2011.